
ABSTRACT

Administrarea sistemului public de pensii constituie una dintre provocările acestui secol. Peste tot în lume, state dezvoltate economic, cu sisteme de securitate socială de tradiţie îşi pun problema necesităţii reformării sistemelor pentru a asigura sustenabilitatea schemelor publice de pensii, în special a celor redistributive, finanţate prin contribuţiile persoanelor active, de tipul  „pay as you go”. 

Este deja bine cunoscut faptul că tranziţia demografică rapidă, cauzată de creşterea speranţei de viaţă şi declinul ratei de natalitate a condus la creşterea rapidă a numărului persoanelor vârstnice din totalul populaţiei. Pentru acest motiv, specialişti din diverse domenii şi factori de decizie politică sunt în căutarea unor informaţii complete şi soluţii viabile pentru realizarea unor aranjamente optime privind siguranţa persoanelor la bătrâneţe.

Totodată, realizarea coeziunii economice şi sociale reprezintă expresia solidarităţii europene şi in acelaşi timp o cerinţă pentru realizarea criteriilor de eficienţă economică şi competitivitate globală. 

Sistemele de pensii ale statelor membre din Uniunea Europeană se caracterizează printr-un grad ridicat de diversitate, co-există şi funcţionează sisteme de pensii necontributive şi sisteme de pensii ocupaţionale, sisteme  publice redistributive şi capitalizate, sisteme private. Comisia Europeană nu ţine să impună un model  „ideal”, stabilirea parametrilor şi tipului de sistem de pensii rămâne o prerogativă a politicii interne a fiecărui stat membru.

1. CLASIFICAREA SISTEMELOR DE PENSII

Cele mai multe sisteme de pensii din statele membre ale UE sunt organizate ca sisteme de pensii de stat, cu implicaţii deosebite asupra finanţelor publice în ultimii ani. 

În condiţiile îmbătrânirii populaţiei şi a constrângerilor financiare, majoritatea covârşitoare a statelor europene s-a angajat în reformarea sistemelor lor de pensii. 

Ponderea sistemelor private de pensii a devenit din ce în ce mai mare, acestea fiind în diverse faze de dezvoltare: în faza de acumulare sau în faza de plată a beneficiilor. 

În prezent, în funcţie de stadiul reformelor sistemelor lor de pensii, în UE sunt patru categorii de state
: 

1. cu sisteme de pensii private mai puţin dezvoltate, dar care modifică situaţia existentă: Spania şi Franţa; 
2. cu sisteme de pensii private bine dezvoltate: Danemarca, Olanda şi Marea Britanie; 
3. cu sisteme de pensii publice, de tip „pay as you go”, care au fost reformate prin introducerea pilonului II - pilon obligatoriu, finanţat din contribuţiile participanţilor (cotă parte din contribuţia la sistemul public): Bulgaria, Estonia, Letonia, Lituania, Ungaria, Polonia, România, Slovacia şi Suedia; 
4. cu sisteme de asigurări sociale nefinanţate, tradiţionale, uneori împreună cu un nivel minim de asigurare socială şi care au trecut la un sistem privat de pensii: Germania, Austria şi Italia. 

Pentru a clasifica sistemele de pensii trebuie luate în calcul mai multe aspecte care determină următoarea clasificare: 
a) după modul de finanţare: 

- sisteme de tip „pay as you go” (care funcţionează pe principiul solidarităţii sociale între generaţii - angajaţii plătesc pentru pensiile pensionarilor din acel moment), de obicei obligatorii, acestea fiind administrate public; 

- sisteme finanţate, administrate privat (prin plata contribuţiilor de către angajat, sau, după caz, de către angajat şi angajator) ; 

- evidenţiate în contabilitatea angajatorului. 
b) după baza legală şi modul de stabilire 

- sisteme stabilite prin lege; 
- stabilite prin contract colectiv de muncă;
- stabilite prin alte forme de acorduri.
c) după modul de aderare 

- sisteme obligatorii; 
- sisteme voluntare. 
d) după tipul beneficii obţinute 

- sisteme de tip DC (defined contribution) - cu contribuţii definite (beneficiile obţinute variază în funcţie de rezultatele investirii activelor fondului participantului); 

- sisteme de tip DB (defined benefit) - cu beneficii definite (se stabileşte un anume beneficiu şi se calculează contribuţiile pentru atingerea acelui beneficiu); 

- sisteme hibride - îmbină caracteristici ale sistemelor cu contribuţii/beneficii obţinute. 

În Uniunea Europeană, clasificarea tradiţională conţine trei piloni: 

- primul pilon - pensii reglementate de stat; 
- al doilea pilon - pensii ocupaţionale (legate de locul de muncă), stabilite prin contracte de muncă; 
- al treilea pilon - prevederi individuale, fără legătură cu ocupaţia. 
OECD a dezvoltat propria clasificare pentru pensii, valabilă în statele membre OECD, care face distincţie între: 

- Sisteme publice (asigurările sociale de pensii şi alte sisteme similare) / sisteme private (administrate de instituţii private); 
- Sisteme ocupaţionale / sisteme individuale de pensii (personale); 
- Sisteme cu participare obligatorie/voluntară; 
- Sisteme de tip DC (cu contribuţii definite) / DB (cu beneficii definite); 
- Sisteme finanţate / nefinanţate / evidenţiate în contabilitatea angajatorilor. 
OECD a publicat şase principii de bază privind pensiile ocupaţionale, care au fost însuşite şi de Comunitatea Europeană. Aceste principii acoperă următoarele domenii: 

▪ Condiţii pentru implementarea de reglementări şi supravegheri eficiente;

▪ Stabilirea unor planuri privind pensiile, fondurile de pensii şi companiile de gestionare a acestora;

▪ Crearea de scheme pentru finanţarea, lichidarea, asigurarea şi datoriile sistemelor de pensii;

▪ Gestionarea activelor;

▪ Drepturile membrilor şi beneficiarilor, precum şi rentabilizarea beneficiilor;

▪ Supravegherea şi supervizarea acţiunilor privind planurile de pensii.
Listen
Read phonetically
Prin clasificarea conturilor naţionale realizată de EUROSTAT, bazată pe tipul de activitate economică (de exemplu, care sector economic este responsabil pentru sistemul respectiv de pensii), s-a stabilit că sistemele de pensii DC nu pot fi considerate sisteme de pensii de asigurări sociale. 
Şi Banca Mondială utilizează clasificarea în 3 piloni, dar cu altă semnificaţie: 
• Pilon I - sisteme de pensii publice de tip „pay as you go” - PAYG, administrate public, de tip DB ; 
• Pilon II - sisteme de pensii administrat privat de tip DC; 
• Pilon III - sisteme voluntare, administrate privat, bazate pe conturi individuale. 

Schema sistemelor de pensii se prezintă astfel:
	Tip sistem 
	Caracterizare sisteme si tipuri 
	State membre ale UE cu acest tip de sistem 

	Sisteme 
de pensii reglementate 
	Care asigură un venit minim 
	- toate statele 

	
	Care asigură un venit forfetar de referinţă în funcţie de: 
1. rezidenţă 

2. contribuţiile la asigurările sociale 
	1. Germania, Olanda. 

2. Irlanda, Marea Britanie. 

	
	Care asigură un venit raportat la veniturile salariale din perioada activă, de tip „pay as you go” (cu/fără fond de rezervă). Aceste sisteme, de obicei obligatorii, funcţionează pe principiul solidarităţii sociale între generaţii, (angajaţii plătesc pentru pensiile pensionarilor la acel  moment). Sunt administrate public. 
	- majoritatea statelor, cu excepţia Germaniei, Olandei, Irlandei şi Marii Britanii. 

	
	Raportat la veniturile salariale din perioada activă, finanţat cu o cotă parte din contribuţii la asigurările sociale - pilonul finanţat al sistemului „pay as you go”, cu capitalizare şi care pot fi finanţate în mai multe moduri: 
1.în totalitate  

2.parţial finanţat  

3.sisteme separate
	1. Bulgaria, Estonia, Letonia, Lituania, Ungaria, Polonia, România, Slovacia, Suedia 

2.Finlanda. 

3.1.obligatorii: Austria, Germania. 

3.2.voluntare: Italia, Portugalia 

	Sistemele 
de pensii ocupaţionale 


	Obligatorii pentru angajator (sectorial sau între sectoare) sau derivând din contractele colective de muncă (stabilesc participarea obligatorie).  
	- Belgia, Danemarca, Cipru, Portugalia, Olanda, Suedia, Germania. 

	
	Facultative (participarea nu este obligatorie), prin contractele colective de muncă.  
	- Belgia, Bulgaria, Cipru, Germania, Franţa, Italia, Spania. 

	
	Contractual sau unilateral de către angajator (inclusiv cele evidenţiate în contabilitatea angajatorului sau planurile de grup). 
	- Austria, Germania. Grecia, Franţa, Irlanda, Cipru, Finlanda, Marea Britanie. 


	
	Cu posibilitatea de a contribui la o schemă de pensii prin intermediul angajatorului.  
	- Irlanda, Marea Britanie. 

	Sisteme 
de pensii individuale 
	Scheme individuale, voluntare (participarea nu este condiţionată de ocupaţie), cu posibilitatea aderării colective (prin sindicate sau asociaţii).
	- Cehia, România, Spania, Slovacia, Marea Britanie. 

	
	Contracte individuale cu fonduri de pensii, companii de asigurări de viaţă sau instituţii specializate în economisiri pentru pensii plătite sub formă de rente.
	- toate statele, cu precădere în Germania şi Franţa. 

	
	Economii pe termen lung, fără scop declarat.
	- toate statele. 


2. CONSIDERAŢII GENERALE ASUPRA SISTEMULUI DE PENSII OCUPAŢIONALE LA NIVEL EUROPEAN
Studiile
 au pus în evidenţă faptul că pensiile ocupaţionale au constituit, în ultima perioadă, o temă de actualitate, aflată în atenţia UE şi a statelor membre. Guvernele multor state membre UE au promovat sistemul pensiilor profesionale, în contextul realizării unor ample reforme ale sistemelor de pensii. Aceste demersuri au constituit obiectul unor dezbateri intense şi a unor negocieri ample cu partenerii sociali. 

O problemă esenţială a fost integrarea acestor tipuri de pensii în sistemul naţional de pensii, identificarea nivelului în care acestea se constituie şi funcţionează. Specialiştii consideră că, în general, pensiile profesionale se înscriu în pilonul doi, în timp ce pensiile individuale se înscriu în pilonul trei.
Primul pilon reprezintă sistemul public de pensii, el înscriindu-se în sistemul de securitate socială, finanţat prin cotizaţii din salariile obţinute de angajaţi. O viziune globală asupra sistemelor generale de pensii existente în statele membre UE a oferit Comunicarea Comisiei Europene din anul 2002 referitoare la pensiile viabile şi adecvate.

Analiza diferitelor tipuri de pensii profesionale existente în statele membre UE relevă faptul că este dificil a distinge cărui nivel al sistemului aparţin ele. În unele cazuri, este greu de apreciat dacă acestea aparţin nivelului denumit pilonul unu sau celui de al doilea pilon al sistemelor de pensii. În Danemarca, pensia complementară (Arbejds markedets tillaegs pension, ATP), creată în anii ’60, poate fi considerată un compromis între primul şi al doilea pilon al sistemului de pensii. În Franţa, ansamblul sistemelor de pensii poate fi considerat o combinaţie între aceste nivele (ca şi în Ungaria şi Finlanda).

În unele ţări există o legătură între pilonul doi şi trei al sistemului de pensii. Cel de-al treilea pilon al sistemelor de pensii, include, în general, pensiile individuale care au la bază cotizaţii stabilite, iar rolul lor este determinat în funcţie de ponderea lor în sistemul naţional de pensii. De exemplu, în Belgia, 45% din populaţie este cuprinsă în pilonul trei, datorită facilităţilor fiscale şi raportului salariu/pensie. În Danemarca, Olanda şi Marea Britanie, situaţia este asemănătoare. În acest nivel, companiile de asigurări intervin în mod semnificativ. În Ungaria, fondurile de pensii private, înfiinţate în 1994, respectă aceiaşi parametri instituţionali şi organizaţionali ca fondurile din pilonul doi (autogestiune, coproprietate a membrilor, conturi individuale, finanţarea prin capitalizarea unor cotizaţii stabilite etc.). Uneori sindicatele participă chiar la gestionarea şi controlul pilonului trei (exemplu, Finlanda, Belgia).

Pensiile profesionale au avut o evoluţie diferită în statele membre UE
, în unele state ele fiind mai puţin dezvoltate decât în state în care ele au o adevărată tradiţie istorică. În ultimul timp însă s-a manifestat clar tendinţa dezvoltării lor. În Danemarca, Olanda, Suedia, pensiile profesionale au tradiţie istorică (de exemplu, în Danemarca există încă din secolul al XIX-lea), dar sistemul modern al pensiilor profesionale a fost stabilit între anii 1989-1991. În Suedia, pensiile profesionale existau încă din 1917, iar după al Doilea Război Mondial, ele au fost introduse în sectorul municipal şi privat (în prezent, salariaţii municipali sunt toţi integraţi într-un astfel de sistem, iar din sectorul privat sunt cuprinşi o treime din salariaţi).

La nivel european, diferenţierea pensiilor profesionale a avut la bază natura sistemelor de pensii din fiecare ţară (care a fost fie preponderent colectivă fie preponderent individuală), gradul de acoperire a diferitelor sisteme de pensii, rolul partenerilor sociali în gestionarea acestora, modul de finanţare (contribuţii sau cotizaţii), modul de calcul al contribuţiilor (pe baza salariului de la sfârşit de carieră sau pe baza salariului mediu), proporţia contribuţiei angajatorului şi salariatului, modul de gestionare financiar-contabilă a fondurilor de pensii profesionale.

Iniţial, pensiile profesionale, incluse în pilonul doi, au fost sub forma  garantării directe a pensiei de către angajator şi au avut un caracter restrâns. Până în 1990, în Austria, prin această metodă angajatorul vărsa contribuţiile pentru pensie, în momentul în care salariatul atingea vârsta pensionării sau în caz de invaliditate. Aceste garanţii erau prevăzute în contractul de muncă, cu acordul întreprinderii sau erau stabilite într-o convenţie colectivă. După 1990, legea a obligat angajatorul să verse cotizaţiile într-o formă nouă, prin intermediul unei Case de pensii. În acest context, angajatorii au putut să creeze case de pensii sau să adere la unele care reprezentau mai mulţi angajatori. Casele au fost fondate prin acordul întreprinderilor sau prin convenţii colective sau prin contracte individuale. În Finlanda, în cadrul pilonului doi, destul de restrâns, acest sistem era frecvent, pensiile profesionale fiind pensii complementare, asigurate de angajator, cu titlu individual. În timp, această formă de garantare directă de către angajator a luat forma pensiilor profesionale normale (ex. în Austria şi Germania). În Germania, după anul 2002, salariatul a avut drepul să solicite ca o parte din venituri să poată fi vărsată sub forma unor cotizaţii pentru pensii profesionale (Entgeltumwandlung). 

În Grecia, casele de pensii profesionale au fost introduse în anul 2002 prin Legea nr. 3029/2002. Legea prevedea ca aceste case să cuprindă pe cei care încheiau un acord individual cu casa, sau un acord la nivel de întreprindere sau sector, la iniţiativa lucrătorilor, conducerii sau prin acord între cele două părţi. Unele case de pensii acopereau anumite profesii, la iniţiativa lucrătorilor independenţi (liber-profesionişti), a lucrătorilor agricoli sau a organizaţiilor lor profesionale.

O altă formă de organizare a pensiilor profesionale este aceea care implică societăţile de asigurări (forme existente în Austria, unde angajatorul este titularul poliţei de asigurare şi salariatul este asiguratul), dar această formă se regăseşte în Olanda şi Finlanda.

În Franţa, Ungaria, Polonia şi Marea Britanie există alte forme de constituire şi funcţionare a pensiilor profesionale. În Franţa există sistemul de pensii complementare - AGIRC şi ARRCO - pe principiul repartiţiei, bazate pe convenţii colective interprofesionale naţionale, instituite încă din perioada anilor ’40-60. În anul 1972, legislaţia a extins sistemul pensiilor complementare şi la alte domenii. În sectorul privat (industrie, comerţ, servicii şi agricultură), afilierea la acest sistem de pensii complementare este obligatorie. În fiecare an, salariaţii obţin un anume număr de puncte de pensie complementară, în funcţie de salariul lor. Când salariatul iese la pensie, aceste puncte sunt convertite în anumite drepturi de pensie, în funcţie de un indice stabilit de partenerii sociali.

Reformele sistemelor de pensii din Ungaria şi Polonia, realizate în ultimii ani, au pus în aplicare un alt tip de pensii profesionale legate de sistemul pensiilor private. În Ungaria, în urma reformei din anul 1997, legea a iniţiat crearea unor fonduri de pensii private obligatorii. În aceste cazuri, fondurile de pensii private sunt asociaţii mutuale, ai căror membri (asiguraţii) sunt nu numai clienţii, ci şi proprietarii fondului. Fondurile sunt gestionate de adunarea generală a membrilor (sau a delegaţilor lor). Fondurile private pot fi constituite de întreprinderi (angajatori), de Camerele sau asociaţiile profesionale, sau organismele reprezentative ale angajatorilor sau salariaţilor. Membrii sunt obligaţi prin lege să verse cotizaţii lunare, iar angajatorul este responsabil să colecteze, să tranfere cotizaţiile fondurilor.

În Polonia, în anul 1999 a fost creat un sistem de pensii individuale, bazate pe cotizaţii proprii ale individului, pe tot parcursul vieţii. În cadrul acestui sistem, pilonul doi este reprezentat de o Casă de pensii deschisă în care o parte a cotizaţiilor obligatorii este poate fi investită pe pieţele financiare.

În majoritatea statelor, la nivel sectorial, partenerii sociali reprezentaţi în comitete comune, stabilesc împreună cu angajatorul, modul de reglementare al pensiilor complementare. Adesea, acest sistem are la bază convenţii colective sau reguli stabilite de comitetul de întreprindere.

În Belgia, Legea pensiilor (Loi Vandenbroucke – 2004), a întărit sistemul pensiilor profesionale care au fost definite ca pensii plătite de salariaţi şi angajator, acoperind toţi angajaţii, pensiile fiind girate de partenerii sociali. 

Pensiile profesionale colective sunt caracteristice unor state precum Olanda, Suedia, Danemarca, state în care 90% din salariaţi au pensii profesionale şi sunt mai puţin frecvente în Marea Britanie. 
La nivel european, pensiile profesionale se stabilesc pe baza cotizaţiilor sau a contribuţiilor, clar stabilite. Unele sunt stabilite pe bază de salariu sau/şi pe vechime, pe salariul de la sfârşitul carierei. Sistemele de pensii bazate pe cotizaţii sunt specifice unor ţări precum Austria, Danemarca, Italia, Polonia, Ungaria, restul aplicând, în general, sistemul contribuţiilor stabilite. În Irlanda şi Marea Britanie, tendinţa s-a manifestat în direcţia adoptării sistemului cotizaţiilor care a încercat să echilibreze sistemul dominant pe bază de contribuţii. În Franţa, Olanda, Finlanda, Germania este dominant sistemul acordării pensiei profesionale pe baza contribuţiilor. În Austria, Belgia, Suedia, Spania, cele două modalităţi coexistă.

În majoritatea ţărilor, cotizaţiile pentru pensiile profesionale sunt plătite atât de angajator, cât şi de salariat. În statele membre UE există o varietate deosebită a proporţiilor cotelor plătite de părţi, dar se poate afirma că în majoritatea statelor, cota cea mai mare este plătită de angajator.

În Denemarca, angajatorul acoperă 2/3, iar salariatul 1/3 din cotizaţia anuală, proporţie asemănătoare fiind regăsită şi în alte state (Marea Britanie şi Olanda). În Franţa, cotizaţia angajatorului este în medie de 60% faţă de 40% cât este contribuţia salariatului. În Spania, partea plătită de angajator este mult mai mare (90%). În Polonia, casele de pensii ale lucrătorilor sunt finanţate prin două tipuri de cotizaţii: o cotizaţie obligatorie de bază vărsată de angajator şi cotizaţii complementare voluntare vărsate de lucrători. În Finlanda şi Austria, finanţarea cea mai frecventă a pensiilor profesionale se face prin cotizare din partea angajatorului.

O problemă importantă a fost aceea a stabilirii pensiei profesionale în funcţie de salariul mediu sau în funcţie de salariul de la sfârşit de carieră. În mod tradiţional, sistemele de pensii profesionale bazate pe salariul final sunt considerate specifice sistemelor de pensii profesionale. 

Salariul mediu este punct de referinţă în Olanda şi Irlanda, recent şi în Marea Britanie. În Finlanda se ia în calcul salariul mediu din ultimii zece ani. În Franţa, sistemul de pensii ia în calcul salariul mediu, dar sectorul public ia în considerare salariul de la sfârşitul carierei (ca şi în Danemarca).

Pensionarea anticipată şi vârsta de pensionare reprezintă teme actuale de dezbateri europene în cadrul sistemului de pensii profesionale. Pensionarea anticipată creează mari probleme finanţării pensiilor profesionale. Majoritatea statelor europene au iniţiat măsuri de stimulare a prelungirii duratei de activitate pe piaţa muncii, de retragere progresivă la pensie, de stabilire a unor bareme flexibile ale vârstei de pensionare (exemplu, Polonia, Olanda, Suedia). În Suedia sistemul de ieşire la pensie este flexibil, fiind cuprins între 61 şi 67 ani. În Polonia, guvernul a propus salariaţilor cu vârste cuprinse între 62-65 ani să beneficieze de pensii parţiale, putând să lucreze în continuare cu program redus.

În ultima perioadă, la nivel european, pensiile profesionale au fost extinse, gradul lor de acoperire fiind foarte variat. Pensiile profesionale acoperă 90% din angajaţi în Danemarca, Olanda, Suedia, ca şi în Franţa, unde sistemul de pensii complementare obligatoriu poate fi considerat un sistem de pensii profesionale. Unii consideră că doar sistemul voluntar individual este încadrat în categoria pensiilor profesionale. În Germania, Norvegia şi Marea Britanie, ca şi în Ungaria, unde beneficiile obţinute în acest mod sunt considerate drept pensii profesionale, gradul de acoperire este la peste 50% din angajaţi. În celelalte ţări (Finlanda, Grecia, Italia, Spania), acoperirea este de sub 30%. În Spania, Grecia şi Italia, cadrul legal referitor la pensiile profesionale a fost stabilit relativ recent şi nu constituie o pondere importantă în cadrul sistemului naţional. Sistemul pensiilor profesionale este în plină dezvoltare, mai ales în Italia. În Belgia, prin instituirea pensiilor complementare prin legea Vandenbroucke, ca şi în Germania şi Italia, a avut loc o creştere considerabilă a pensiilor profesionale. În Irlanda şi Marea Britanie a fost dominantă abordarea individuală, stabilirea  pensiilor complementare realizându-se prin acord individual (stakeholder pensions). În Marea Britanie funcţionează Office of the Pension Regulatory Authority care dispune/supraveghează activitatea acestor fonduri de pensii.

Nivelul extinderii sistemului pensiilor profesionale variază în funcţie de tipul de întreprindere şi în funcţie de sectorul de activitate. În Austria, de exemplu, în industria petrolieră şi cea de electricitate, cuprinderea este de peste 45%, în sectorul bancar şi de asigurări de peste 30%. În alte ţări, sectorul public are un grad de acoperire mai mare decât sectorul privat (exemplu, Irlanda, Norvegia unde există un sistem de pensii profesionale unic pentru toţi salariaţii sectorului public central şi municipal).

Gradul de acoperire al sistemului de pensii profesionale variază şi în funcţie de statutul profesional, vechimea în carieră, durata angajării într-un domeniu.
 În contextul extinderii sistemului de pensii profesionale la nivel european, s-a pus problema supravegherii şi controlului modului de gestionare a acestor tipuri de pensii şi a fondurilor lor de finanţare. 

Directiva europeană 2003/41/CE din 3 iunie 2003 s-a referit la activitatea şi supravegherea instituţiilor care gestionează pensiile profesionale. Directiva a avut drept scop protejarea drepturile viitorilor pensionari, promovarea ideii de a face cât mai accesibile aceste pensii şi de a permite liberul lor accces la nivel transfrontalier. Directiva a stabilit principiile de plasament şi finanţare a instituţiilor care gestionează pensii profesionale; a solicitat ca acestea să fie supravegheate şi reglementate de autorităţi naţionale competente. Directiva europeană a pus problema cuprinderii unor categorii neincluse încă în sistemul de pensii profesionale (profesiunile atipice, lucrătorii angajaţi pe timp parţial,  cei cu contracte temporare de lucru sau lucrătorii independenţi).
În Belgia şi Franţa un rol important în reglementarea şi gestionarea  pensiilor profesionale îl au partenerii sociali. În cazul în care angajatorul cotizează la pensiile profesionale, el este implicat în gestionarea şi reglementarea lor (exemplu, Ungaria şi Grecia). 

În gestionarea fondurilor de pensii profesionale, un rol deosebit îl au pensionarii (exemplu, Ungaria, Suedia, Belgia şi Olanda).

În Spania, organismele de gestionare a pensiilor profesioanle sunt supravegheate de o Comisie de control compusă din reprezentanţii iniţiatorilor, a participanţilor şi beneficiarilor.

A. Clasificarea sistemelor de pensii private în UE (clasificarea statelor din Europa Centrală şi de Est faţă de vechea Uniune Europeană cu 15 state membre) 

	
	Pilonul I
	Pilonul II 
	Pilonul III 
	Pilonul IV 

	Europa Centrală şi de Est
	Pensii de stat sistem public
	Pensii administrate privat obligatorii
	Pensii private voluntare
	Pensii ocupaţionale/
alte forme suplimentare, economii de tip pensii

	Vechea UE
cu 15 state
	Pensii de stat sistem public
	Pensii ocupaţionale
	Pensii private
	-


B. Scheme de pensii private de tip DC/DB 

Schemele de tip DC - defined contribution (cu contribuţii definite) sunt caracterizate ca economii pe termen lung, iar în forma pură, nu au o componentă de asigurare sau garanţii – capitalul acumulat este funcţie de valoarea contribuţiilor şi de performanţa activelor. În schimb, la schemele de tip DB - defined benefit (cu beneficii definite) beneficiile depind de ultimul salariu sau de media salariilor angajatului. Beneficiile sunt definite în avans, iar angajatorul trebuie să le acopere (asigure) în funcţie de performanţa activelor. În aceste condiţii, şi riscul este alocat diferit aşa cum este prezentat în tabelul următor.

	Tip risc
	Cine suportă riscul în sistemele 
tip DB
	Cine suportă riscul în sistemele tip DC

	Riscul investiţional 
	Angajatorul, indirect (pentru că sunt diferite grupe de vârste ale membrilor schemelor) 
	Participantul, dar riscul poate fi administrat. 

	Riscul longevităţii 
	Angajatorul, indirect (pentru că sunt diferite grupe de vârste ale membrilor la schemelor) 
	Participantul, dar riscul este transferat la cumpărarea unei anuităţi. 

	Riscul evoluţiei câştigurilor 
	Participantul 
	Risc redus: contribuţiile plătite sunt în funcţie de câştiguri şi de evoluţia acestora pe toată perioada activităţii. 

	Riscul tipului şi duratei carierei 
	Participantul 
	Risc redus: portabilitate este mai mare (posibilitatea transferului între fonduri). 

	Riscul implicit 
	Participantul (dacă nu este prevăzut în schemă că riscul şi costurile se transferă unei terţe părţi, de exemplu asiguratorul) 
	Nu există risc pentru participant (cu excepţia cazului în care activele sunt investite în acţiunile angajatorului, dacă legea permite aceasta). 


Tipuri de sisteme de pensii private DC în funcţie de obligativitate
	DC obligatorii

	Bulgaria, Croaţia, Estonia, Ungaria, Letonia, Polonia, România, Slovacia 

	DC voluntare
	Cehia, Lituania, Slovenia, România  


Trebuie menţionat faptul că, în UE, schemele de pensii ocupaţionale sunt, în mod tradiţional, de tip DB. În ultimii ani s-a constat însă tendinţa translatării înspre schemele de tip DC. Această translatare are ca efect şi transferul riscului, în mod special cel al longevităţii şi al rentabilităţii, dinspre iniţiatorul schemei - angajatorul (în cazul pensiilor ocupaţionale) spre participant sau, dacă există, compania de asigurări de la care se va primi anuitatea
 (Italia, Franţa, Marea Britanie). Trebuie menţionat şi faptul că statele din Europa centrală şi de est au scheme obligatorii administrate privat de tip DC încă de la începutul reformei sistemelor lor de pensii. 

Posibilitatea alegerii libere a fondului în schemele de tip DC 
În schemele de tip DC, una dintre cele mai importante caracteristici este posibilitatea alegerii libere de către participant a fondului la care va contribui, pe care multe state o oferă, dar care se face cu anumite constrângeri. 

În statele membre din Europa Centrală şi de Est există 3 opţiuni (3 tipuri de fonduri) pentru participanţii mai tineri şi, cu cât sunt mai în vârstă şi se apropie de pensionare optează pentru fondurile mai conservatoare, în acest fel riscul investiţional se minimizează. 

Astfel, administratorii oferă fonduri cu diferite tipuri de alocare a activelor, aşa numitele fonduri ciclice (în funcţie de ciclul de viaţă) sau echilibrate. Aceste fonduri au diferite tipuri de combinaţii între instrumentele financiare: acţiuni, titluri de stat/municipale, obligaţiuni, depozite bancare, etc. 
Scopul pentru care au fost reglementate fonduri diferite ca profil de risc şi aderare automată la fonduri mai puţin riscante pe măsură ce participantul se apropie de pensionare este de a creşte securitatea economiilor acumulate (se minimizează riscul investiţional). De obicei sunt 3 tipuri de fonduri, aşa cum se prezintă şi în tabelul următor. 

Tipuri de fonduri în funcţie de structura portofoliului investiţional

	- fond conservator 

	numai depozite bancare şi alte instrumente monetare, titluri şi obligaţiuni 

	- fond echilibrat 
	cu un procent mediu de acţiuni 

	- fond progresiv 
	cu un procent mare de acţiuni 


Exemple de sisteme de pensii private în funcţie de posibilitatea alegerii fondului de pensii (după structura portofoliului investiţional)

	
	Fără posibilitatea alegerii libere a fondului
	Cu posibilitatea alegerii libere a fondului 

	Pensii administrate privat obligatorii sau, după caz, pensii ocupaţionale obligatorii 
	România, Croaţia


	Bulgaria, Ungaria, Slovacia, Polonia, Estonia, Letonia



	Pensii ocupaţionale voluntare 
	Slovenia
	Lituania

	Pensii private facultative 
	-
	Cehia, România


Riscuri financiare în sistemele de pensii private - rata de rentabilitate şi mecanismele de garantare 

În sistemul pensiilor private, beneficiile oferite de pensiile private depind de doi factori: 

▪ în etapa de acumulare - rentabilitatea netă
 a fondurilor de pensii; 

▪ în etapa de plată a pensiilor - este determinată prin calcule actuariale pe baza cărora se plătesc pensiile
. 

Evoluţiile din ultimii ani ale ratei rentabilităţii demonstrează că acest indicator este extrem de sensibilă la perioadele pentru care se calculează şi, în mod particular, în anii cu valori negative. Valorile negative se răsfrâng asupra activelor totale acumulate în perioada analizată. 

Ca şi la analiza creşterii/scăderii valorii activelor nete, valorile negative ale rentabilităţii fondurilor de pensii pe anumite perioade de timp, nu ar trebui să fie luate în calcul general al performanţei fondurilor de pensii care trebuie judecate pe perioade mari de timp - sunt investiţii pe termen lung. Iar în mod practic, rate mici de rentabilitate ale fondurilor de pensii ar trebui să conducă la prelungirea perioadei de activitate - o perioadă mai mare de contribuţii pentru a asigura acelaşi nivel al pensiilor
.

Diferite tipuri de rate de rentabilitate
	Rentabilitate
	Raportul între banii câştigaţi sau pierduţi din investiţii şi banii investiţi 

	Rentabilitate brută
	Rata de rentabilitate + costuri de administrare 

	Rentabilitate netă
	Rata de rentabilitate – costuri de administrare 

	Rentabilitate nominală
	Rata de rentabilitate + inflaţia5 (indicele creşterii preţurilor) 

	Rentabilitate reală
	Rata de rentabilitate – inflaţia (indicele creşterii preţurilor) 


Mecanisme de garantare în sistemele de pensii private 

Pensiile private presupun echilibrarea poverii riscurilor între participanţi, administratori şi autorităţile de reglementare şi supraveghere, respective stabilirea structurii investiţiilor, măsuri de garantare şi, corespunzător, reglementările necesare acestora. 

Prin legislaţie, cele mai multe state membre ale UE din Europa Centrală şi de Est au introdus diverse măsuri de minimizare a riscurilor provenite din investire, dar niciuna nu a introdus un mecanism direct de garantare a unor asemenea riscuri în faza de acumulare. 
Astfel de măsuri sunt de fapt restricţii aspra unor elemente ale schemelor de pensii cum ar fi: tipuri de instrumente financiare, structura portofoliului investiţional, restricţii geografice şi de curs valutar, aşa cum este prezentat schematic în tabelul următor.

Limitări şi garanţii în statele membre UE din Europa Centrală şi de Est
	
	Limite - categorii de instrumente financiare
	Limite -
structură portofoliu investiţii
	Mecanisme garantare a rentabilităţii
	Restricţii geografice
	Garanţii în caz de administrare ineficientă
	Responsabilitate
administratori

	Bulgaria 
	DA 
	DA 
	DA 
	DA 
	NU 
	DA 

	Estonia 
	DA 
	DA 
	NU 
	DA 
	DA 
	DA 

	Ungaria 
	DA 
	DA 
	NU 
	DA 
	DA 
	-

	Letonia 
	DA 
	DA 
	NU 
	DA 
	NU 
	-

	Lituania 
	DA 
	DA 
	NU 
	DA 
	DA 
	DA 

	Polonia 
	DA 
	DA 
	DA 
	DA 
	DA 
	DA 

	România 
	DA 
	DA 
	DA 
	DA 
	DA 
	DA 

	Slovacia 
	DA 
	DA 
	DA 
	DA 
	-
	-


În final, sistemele de pensii private trebuie să asigure, suplimentar, venituri adecvate în perioada pensionării. În acest scop, statele care au un asemenea sistem de pensii au stabilit prin acte normative garanţii, de tipul celor prezentate mai sus, în mod special cele privind ratele reale de rentabilitate. 
Un rol deosebit de important în asigurarea adecvării veniturilor din pensiile suplimentare îl joacă şi structura portofoliilor investiţionale, precum şi diversificarea acestora, care reflectă diversificarea riscurilor şi ajustarea la diferite profile de risc ale participanţilor. 

De exemplu, Slovacia, Polonia şi Bulgaria au un mecanism privind rentabilitatea care prevede o rată relativă a rentabilităţii - este reglementată o rată a rentabilităţii raportată la o ţintă, un anumit nivel prestabilit, dar administratorii sunt tentaţi să adopte structuri de portofolii asemănătoare care să conducă la atingerea ţintei respective. Alte state, cum ar fi Estonia, Ungaria, Lituania, Polonia, România şi Slovacia au garanţii în caz de administrare ineficientă a fondurilor. 

De asemenea, prevederile legale specifice domeniului stabilesc plăţi periodice într-un fond de garantare, fond care este accesat numai pentru a acoperi pierderile participanţilor la fondurile respective.

Garanţii de performanţă ale fondurilor de pensii din pilonul II

	Garanţii absolute de performanţă
Pentru pilonul II sunt garantate contribuţiile nete ale participanţilor (randament zero) - România şi Slovacia
	Garanţii relative de performanţă
Bulgaria, Polonia, România, Slovenia (în funcţie de rata dobânzii), Slovacia
	Fără garanţii de performanţă 
Estonia, Ungaria, Letonia, Lituania




În acest sens, în cazul României, Consiliul Comisiei de Supraveghere a Sistemului de Pensii Private (CSSPP) a adoptat metodologia de calcul a indicatorilor de performanţă în sistemul Pilonului II, prin aprobarea normelor privind ratele de rentabilitate ale fondurilor de pensii administrate privat. 

   
Metodologia de calcul privind ratele de rentabilitate stă la baza garanţiei relative de performanţă în sistemul Pilonului II, fiind necesară pentru evaluarea unitară şi comparativă a performanţelor fondurilor de pensii administrate privat. Potrivit principiului garanţiei relative, fondurile de pensii care nu vor îndeplini criteriile privind rata minimă de rentabilitate aferentă gradului lor de risc intră în procedură de supraveghere specială, respectiv administrare specială, dacă se impune acest lucru.

    
Prin adoptarea acestei norme, participanţii la fondurile de pensii administrate privat vor avea la dispoziţie un instrument suplimentar de evaluare a unui fond de pensii şi posibilitatea de a compara performanţa acestuia cu nivelul de performanţă al întregii pieţe, prin consultarea valorilor rezultate în urma aplicării formulelor de calcul al ratelor de rentabilitate:

• rata de rentabilitate anualizată a fiecărui fond de pensii;
• rata medie ponderată ajustată de rentabilitate;
• rata de rentabilitate minimă a tuturor fondurilor de pensii administrate privat, din aceeaşi categorie de risc.

State membre UE din Europa centrală şi de est
	Ţara 
	An 
reformă 
	Grad acoperire/ 
populaţie activă 
	Contribuţie 
	Tip 
participare/ 
Obligativitate 
	Comisioane de administrare 
% contribuţii 
% active 
	Deductibilitate 
sistem 
	Total active nete 
mil.euro 
	PIB 
mild. euro 
	1.Populaţie 
(mil. pers.) 
2.Participanţi (mil. pers.) 

	Bulgaria 
	2002 
	50,7% 
	5% 
	Obligatoriu: sector public şi privat, liber profesionişti. Vârsta sub 42 ani la data reformei 
	1.max.5% 
2.% - medie anuală 
	EEE limită venit neimpozabil 
	726 
	33,8 
	7,60 
2,76 

	Estonia 
	2002 
	50,5% 
	6% 
	Obligatoriu: sector public şi privat, liber profesionişti. Vârsta sub 19 ani la data reformei 
	1.fără (1+3%) 
2. max.1,5% - 2% f:instrumente financiare (0,75-1,88%) 
	EET limită venit neimpozabil 
	812 
	11,96 
	1,34 
0,57 

	Cehia

	2009
	-
	-
	-
	-
	-
	-
	97,78
	10,47

	Letonia 
	2001 
	78,0% 
	4% - creştere treptată la 10% 
	Obligatoriu: sectorul public şi privat liber profesionişti. Vârsta sub 30 ani la data reformei 
	1.fără 
2.max.stabilit de administrator (0,75-1,52%) 
	EET limită venit neimpozabil 
	568 
	9 
	2,26 
1,05 

	Lituania 
	2004 
	43,5% 
	5,5% 
	Voluntar: sector public şi privat, liber profesionişti. Persoanele asigurate în sistemul de asigurări publice (cu excepţia persoanele aflate la vârsta pensionării) 
	1.max.10% (1,19-5,5%) 
2.max.1% (0,95-1%) 
	EET (impozitare cu impozitul pe venit) 
	64 
	32 
	3,35 
0,95 

	Polonia 
	1999 
	71,7% 
	7,3% 
	Obligatoriu: sector public şi privat, liber profesionişti. 

Vârsta sub 30 ani la data reformei 
	1.max.7% (4-7%) 
2.max.0,054%, în funcţie de volum active + 0,005% taxa de succes (0,015-0,045%) 
	EET impozitare cu impozitul pe venit 
	29.409 
	221,9 
	38,13 
13,74 

	Slovacia 
	2005 
	65,8% 
	9% 
	Obligatoriu: sector public şi privat din ianuarie 2005. Voluntar: liber profesionişti. Nou intraţi în sistemul asigurărilor sociale în 2005 şi ulterior 
	1.fără 
2.max.0,075% pentru primii 3 ani de la autorizare (medie 0,065%) 
	EEE 
limită venit neimpozabil 
	2.316 
	28 
	5,41 
1,55 

	Slovenia
	1992
	51,5%
	-
	Ocupaţional - obligatoriu: sector public, bancar şi condiţii periculoase. Voluntar pentru rest.
	1. 6% 
2. max.1,5%
	EET
	1.200
	28,03
	2,05 
0,5


	Ungaria 
	1998 
	59,7% 
	8% 
	Obligatoriu: sector public şi privat, liber profesionişti Nou intraţi pe piaţa mucii, la 1.1.1998 sau mai târziu, 
	1. max.5,5%-2008, max.4%-2009 (4-5%) 
2. max.0,8%-2008 (0,5-1%) 
	TEE cca.25% din contribuţii participanţi exceptate 
	6.520 
	73 
	10,02 
2,92 

	România 
	2008 
	44 % 
	2%, creştere treptată la 6%. 
	Obligatoriu: sector public şi privat până în 35 de ani, la data reformei şi, ulterior, noi pe piaţa muncii 
	1.max.2,5% 
2.max.0,6% 
	EET limită venit neimpozabil 
	1665 
	92,3 
	21,49 
3,945 


3. Directiva 2003/41/CE a Parlamentului European şi a Consiliului privind activităţile şi supravegherea instituţiilor pentru furnizarea de pensii ocupaţionale
Directiva 2003/41/CE a Parlamentului European şi a Consiliului privind activităţile şi supravegherea instituţiilor pentru furnizarea de pensii ocupaţionale (IORPs) a fost adoptată la 3 iunie 2003. Obiectivul său este acela de a permite fondurilor de pensii să beneficieze de piaţa internă de principiile liberei circulaţii a capitalurilor şi a liberei prestări de servicii. În acelaşi timp, directiva urmăreşte să stabilească standarde riguroase prudenţiale asigurându-se că membrii fondului de pensii şi beneficiarii sunt protejaţi în mod corespunzător. 

Directiva permite fondurilor de pensii să gestioneze sistemul de pensii profesionale pentru societăţile stabilite într-un alt stat membru,  dar permite şi ca o companie pan-european să aibă un singur fond de pensii pentru toate filialele sale din întreaga Europă. Cu toate acestea, crearea unei pieţe interne presupune, de asemenea, înlăturarea barierelor fiscale şi a barierelor din calea transferabilităţii drepturilor de pensie. 

Preocupările actuale privesc următoarele linii directoare:
(...) (1) O veritabilă piață internă a serviciilor financiare este esențială pentru creșterea economică și crearea de locuri de muncă în Comunitate.

(2) S-au înregistrat deja realizări importante în crearea acestei piețe interne, ceea ce permite instituțiilor financiare să funcționeze în alte state membre și asigură un nivel ridicat de protecție a consumatorilor de servicii financiare.

(3) Comunicarea Comisiei denumită „Planul de acțiune pentru punerea în aplicare a cadrului de acțiune pentru servicii financiare” identifică o serie de măsuri necesare pentru a realiza piața internă a serviciilor financiare, iar Consiliul European, întrunit la Lisabona la 23 și 24 martie 2000, a cerut punerea în aplicare a acestui plan de acțiune până în 2005.

(4) Planul de acțiune pentru servicii financiare subliniază ca prioritate urgentă necesitatea elaborării unei directive privind supravegherea prudențială a instituțiilor pentru furnizarea de pensii ocupaționale, deoarece aceste instituții financiare majore, care joacă un rol esențial în asigurarea integrării, eficienței și lichidității piețelor financiare, nu sunt reglementate de nici un cadru legislativ comunitar coerent care să le permită să beneficieze pe deplin de avantajele pieței interne.

(5) În măsura în care sistemele de securitate socială sunt supuse unei presiuni crescânde, în viitor se va pune un accent tot mai mare pe pensiile ocupaționale ca sistem complementar; acest sistem trebuie așadar dezvoltat, fără însă a se pune sub semnul întrebării importanța sistemelor de pensii din sistemul asigurărilor sociale în ceea ce privește o protecție socială sigură, durabilă și eficientă, care să garanteze un standard de viață decent la bătrânețe și care, prin urmare, trebuie să se afle în centrul obiectivului de consolidare a modelului social european.
(6) Prezenta directivă constituie așadar un prim pas către instituirea unei piețe interne a sistemelor de pensii ocupaționale, organizată la scară europeană; prin stabilirea regulii prudenței ca principiu de bază pentru investirea capitalului și oferirea posibilității instituțiilor de a funcționa transfrontalier se încurajează redirecționarea economiilor către sectorul furnizării de pensii ocupaționale, prin aceasta contribuindu-se la progresul economic și social.

(7) Regulile prudențiale enunțate în directivă au rolul atât de a garanta un nivel înalt de securitate pentru viitorii pensionari, prin impunerea unor reguli riguroase de supraveghere, cât și de a facilita gestionarea eficientă a sistemelor de pensii ocupaționale.

(8) Instituțiile care sunt complet separate de orice întreprindere afiliată la un sistem de pensii și care funcționează pe baza principiului de finanțare prin capitalizare cu singurul scop de a furniza pensii trebuie să aibă libertatea de a presta servicii și libertatea de a investi, singura condiție fiind respectarea cerințelor prudențiale coordonate, indiferent dacă aceste instituții sunt considerate sau nu entități juridice.

(9) În conformitate cu principiul subsidiarității, statele membre ar trebui să păstreze responsabilitatea integrală pentru organizarea sistemelor lor de pensii, precum și puterea de decizie asupra rolului fiecăruia dintre cei trei piloni ai sistemului de pensii din fiecare stat membru; în contextul celui de-al doilea pilon, trebuie, de asemenea, să păstreze responsabilitatea integrală pentru rolul și funcțiile diferitelor instituții pentru furnizarea de pensii ocupaționale, cum ar fi fondurile de pensii sectoriale, casele de pensii ale întreprinderilor, precum și societățile de asigurare de viață; prin prezenta directivă nu se intenționează repunerea în discuție a acestei prerogative.

(10) Reglementările naționale privind participarea lucrătorilor care desfășoară o activitate independentă la sistemele de pensii ocupaționale diferă; în unele state membre, instituțiile pentru furnizarea de pensii ocupaționale pot funcționa pe bază de acorduri cu un sector sau asociații profesionale ai căror membri exercită o activitate independentă sau direct cu persoane care exercită o activitate independentă sau cu salariați; în unele state membre, o persoană care exercită o activitate independentă poate, de asemenea, să devină membru al unei instituții, în condițiile în care acea persoană acționează ca angajator sau oferă serviciile sale profesionale unei întreprinderi; în unele state membre, persoanele care exercită o activitate independentă nu pot să se afilieze unei instituții pentru furnizarea de pensii ocupaționale, dacă nu îndeplinesc anumite condiții, inclusiv acelea impuse de legislația socială și de dreptul muncii.
(11) Instituțiile care gestionează sistemele de securitate socială și care sunt deja coordonate la nivel comunitar trebuie excluse din domeniul de aplicare a prezentei directive; cu toate acestea, este necesar să se ia în considerare specificitatea instituțiilor care, într-un stat membru, gestionează atât sisteme de securitate socială, cât și sisteme de pensii ocupaționale.

(12) Instituțiile financiare care beneficiază deja de un cadru legislativ comunitar ar trebui, în general, să fie excluse din domeniul de aplicare a prezentei directive; cu toate acestea, în măsura în care aceste instituții pot ca, în anumite cazuri, să ofere și servicii de pensii ocupaționale; este important să se asigure că prezenta directivă nu determină denaturări ale concurenței; asemenea denaturări pot fi evitate prin aplicarea cerințelor prudențiale din prezenta directivă serviciului de pensii ocupaționale al societăților de asigurare de viață; Comisia trebuie, de asemenea, să monitorizeze cu atenție situația pe piața pensiilor ocupaționale și să evalueze posibilitatea de a extinde aplicarea facultativă a prezentei directive la alte instituții financiare reglementate.

(13) Atunci când se intenționează asigurarea securității financiare după pensionare, prestațiile oferite de instituțiile pentru furnizarea de pensii ocupaționale trebuie să asigure în general plata unei rente viagere; plata unei rente temporare sau a unei sume forfetare trebuie, de asemenea, să fie posibile.

(14) Este important să se asigure faptul că persoanele în vârstă și persoanele cu handicap nu sunt expuse riscului sărăciei și pot beneficia de un standard de viață decent; prevederea corespunzătoare a riscurilor biometrice în cadrul sistemelor de pensii ocupaționale este un aspect important al luptei împotriva sărăciei și insecurității persoanelor în vârstă; atunci când introduc un sistem de pensii, angajatorii și lucrătorii sau reprezentanții acestora trebuie să ia în considerare posibilitatea de a include, în acest sistem de pensii, dispoziții pentru acoperirea riscului de longevitate și a riscului de invaliditate profesională, precum și dispoziții pentru plata unei pensii de urmaș.
(15) Oferind statelor membre posibilitatea de a exclude din domeniul de aplicare a legislației naționale instituțiile care gestionează sisteme care împreună au în total mai puțin de o sută de membri, se poate facilita supravegherea în unele state membre, fără a afecta buna funcționare a pieței interne în acest domeniu; cu toate acestea, aceasta nu ar trebui să pericliteze dreptul instituțiilor de acest tip de a desemna, pentru gestionarea portofoliului lor de investiții și pentru conservarea activelor lor, gestionari și depozitari autorizați corespunzător, stabiliți în alt stat membru.

(16) Instituții cum ar fi „Unterstützungskassen” din Germania, ale căror membri nu au dreptul legal la prestații de o anumită valoare și unde interesele lor sunt protejate printr-o asigurare legală obligatorie în caz de insolvabilitate, trebuie să fie excluse din domeniul de aplicare a prezentei directive.
(17) Pentru a proteja membrii și beneficiarii, instituțiile pentru furnizarea de pensii ocupaționale trebuie să își limiteze activitățile la acele activități la care se face referire în prezenta directivă, precum și la cele care decurg din acestea. 
(18) În cazul falimentului unei întreprinderi afiliate la un sistem de pensii, un membru este supus riscului de a-și pierde atât locul de muncă, cât și drepturile de pensie dobândite; acest lucru determină necesitatea asigurării unei separații clare între acea întreprindere și instituție și instituirea unor norme prudențiale minime pentru a proteja membrii.

(19) Instituțiile pentru furnizarea de pensii ocupaționale funcționează și sunt supravegheate în modalități care diferă considerabil de la un stat membru la altul; în unele state membre, supravegherea poate fi exercitată nu numai asupra instituției însăși, dar și asupra entităților sau societăților autorizate să gestioneze aceste instituții; statele membre

ar trebui să aibă posibilitatea să ia în calcul această particularitate atâta timp cât se întrunesc efectiv cerințele prevăzute în prezenta directivă; statele membre trebuie, de asemenea, să fie în măsură să permită societăților de asigurări și altor entități financiare să gestioneze instituțiile pentru furnizarea de pensii ocupaționale.

(20) Instituțiile pentru furnizarea de pensii ocupaționale furnizează servicii financiare; având în vedere că acestea își asumă o mare responsabilitate în ceea ce privește plata pensiilor ocupaționale, acestea trebuie să îndeplinească anumite norme minime prudențiale privind activitățile lor și condițiile de funcționare.

(21) Existența unui număr mare de instituții în anumite state membre impune necesitatea găsirii unei soluții pragmatice în ceea ce privește autorizarea lor prealabilă; cu toate acestea, dacă o instituție dorește să gestioneze un sistem în alt stat membru, trebuie solicitată o autorizare prealabilă din partea autorității competente din statul membru de origine.

(22) Fiecare stat membru trebuie să oblige fiecare instituție stabilită pe teritoriul său să întocmească conturi anuale și rapoarte anuale care să ia în calcul fiecare sistem de pensii gestionat de instituție și, dacă este cazul, conturi anuale și rapoarte anuale pentru fiecare sistem de pensii; conturile anuale și rapoartele anuale care prezintă o imagine corectă și fidelă, aprobată corespunzător de o persoană autorizată, a activelor și a angajamentelor, precum și a situației financiare a instituției, luând în considerare fiecare sistem de pensii gestionat de o instituție, sunt o sursă esențială de informații pentru membrii și beneficiarii unui sistem și pentru autoritățile competente; ele permit în special autorităților competente să controleze soliditatea financiară a unei instituții și să evalueze dacă aceasta este în măsură să își îndeplinească toate obligațiile contractuale.
(23) Informarea corespunzătoare a membrilor și beneficiarilor unui sistem de pensii joacă un rol esențial; acest lucru are o relevanță deosebită pentru solicitările de informații privind soliditatea financiară a instituțiilor, regulile contractuale, prestațiile și finanțarea efectivă a drepturilor de pensie acumulate, precum și politica de investiții și gestionarea riscurilor și costurilor.

(24) Politica de investiții a unei instituții reprezintă un factor decisiv atât pentru securitatea, cât și pentru nivelul de accesibilitate al pensiilor ocupaționale; de aceea, instituțiile trebuie să enunțe principii pe baza cărora să își fondeze politica de investiții și, cel puțin la fiecare trei ani, să reexamineze aceste principii; enunțarea principiilor trebuie pusă la dispoziția autorităților competente și, de asemenea, comunicată la cerere membrilor și beneficiarilor fiecărui sistem de pensii.

(25) Pentru a se achita de obligațiile lor statutare, autoritățile competente trebuie să beneficieze de drepturi adecvate la informare și competențe de intervenție corespunzătoare în privința instituțiilor și persoanelor care le gestionează în mod efectiv; în cazul în care o instituție pentru furnizarea de pensii ocupaționale a transferat altor întreprinderi (externalizare) anumite funcții importante, cum ar fi gestionarea investițiilor, tehnologia informației sau contabilitatea, aceste drepturi la informare și aceste competențe

de intervenție trebuie să fie extinse la funcțiile menționate, pentru a verifica dacă respectivele activități se derulează în conformitate cu regulile de supraveghere.

(26) Un calcul prudent al provizioanelor tehnice reprezintă o condiție esențială pentru a se garanta onorarea obligațiilor de plată a pensiilor; este așadar necesar ca provizioanele tehnice să fie calculate pe baza metodelor actuariale recunoscute și certificate de către persoane autorizate; ratele maxime ale dobânzii trebuie alese prudent, în conformitate cu normele naționale relevante; volumul minim de provizioane tehnice trebuie să fie suficient pentru ca prestațiile care se plătesc deja beneficiarilor să poată fi plătite în continuare și să reflecte în același timp angajamentele care rezultă din drepturile de pensie acumulate ale membrilor.

(27) Riscurile asumate de instituții variază semnificativ de la un stat membru la altul; statele membre de origine trebuie așadar să aibă posibilitatea de a reglementa calculul provizioanelor tehnice suplimentar şi mai detaliat decât se prevede în prezenta directivă.

(28) Deținerea de active suficiente și corespunzătoare pentru a acoperi provizioanele tehnice protejează interesele membrilor și beneficiarilor sistemului de pensii în cazul în care întreprinderea afiliată la sistem devine insolvabilă; în cazul activităților transfrontaliere, în special, recunoașterea reciprocă a principiilor de supraveghere aplicate în statele membre necesită ca provizioanele tehnice să fie în orice moment finanțate integral.
(29) Dacă instituția nu operează transfrontalier, statele membre trebuie să poată permite acoperirea parțială, numai cu condiția elaborării unui plan adecvat de refacere a acoperirii integrale, fără a se aduce atingere cerințelor Directivei 80/987/CEE a Consiliului din 20 octombrie 1980 privind apropierea legislațiilor statelor membre referitoare la protecția salariaților în cazul insolvabilității angajatorului.

(30) În multe cazuri poate fi întreprinderea afiliată la sistemul de pensii și nu instituția însăși cea care fie își asumă riscurile biometrice, fie garantează anumite prestații sau randamentul investițiilor; cu toate acestea, în unele cazuri, instituția este cea care oferă o asemenea acoperire sau garanții, iar obligațiile întreprinderilor afiliate se limitează la plata cotizațiilor necesare; în aceste cazuri, produsele oferite sunt similare cu cele ale societăților de asigurare de viață, iar instituțiile în cauză ar trebui să dețină cel puțin aceleași fonduri suplimentare proprii ca și societățile de asigurare de viață.

(31) Instituţiile sunt investitori pe termeni foarte lung; răscumpărarea activelor acestor instituţii nu poate fi, în general, făcută pentru alt scop decât acela de a furniza drepturile de pensie; mai mult, pentru a proteja în mod adecvat drepturile membrilor şi beneficiarilor, instituţiile trebuie să fie în măsură să opteze pentru o alocare a activelor care să corespundă naturii şi duratei exacte a angajamentelor lor; aceste aspecte necesită o supraveghere eficientă şi o abordare a reglementărilor de investiţie care să permită instituţiilor suficientă flexibilitate pentru a decide asupra celei mai sigure şi eficiente politici de investiţii care să le oblige să acţioneze prudent; de aceea, respectarea principiului prudenţei necesită o politică de investiţii adaptată structurii de afiliere a fiecărei instituţii pentru furnizarea de pensii ocupaţionale.

(32) Practicile şi metodele de supraveghere variază de la un stat membru la altul; de aceea, statelor membre ar trebui să li se acorde o anumită libertate privind normele precise referitoare la investiţiile pe care doresc să le impună instituţiilor aflate pe teritoriul lor; cu toate acestea, aceste norme nu trebuie să restricţioneze libera circulaţie a capitalului fără ca acest lucru să fie justificat de motive prudenţiale.

(33) Ca investitori pe termen foarte lung expuşi unui risc de lichiditate scăzut, instituţiile pentru furnizarea de pensii ocupaţionale sunt bine plasate pentru a investi în active nelichide cum ar fi acţiunile, dar şi pe pieţele de capital de risc, în limitele prudenţei; acestea pot, de asemenea, să beneficieze de avantajele diversificării internaţionale; investiţiile în acţiuni, pe pieţele de capital de risc şi în valute, altele decât cele în care sunt angajamentele, nu trebuie restricţionate, cu excepţia motivelor prudenţiale.
(34) Cu toate acestea, dacă instituția funcționează transfrontalier, i se poate solicita de  către autoritățile competente din statul membru gazdă să limiteze investițiile în acțiuni și active similare care nu sunt admise la tranzacționare pe o piață reglementată, în acțiuni și alte instrumente emise de aceeași întreprindere sau în active denominate în valute necongruente, cu condiția ca reglementări similare să se aplice instituțiilor stabilite în statul membru gazdă.

(35) Restricțiile privind libera alegere de către instituții a gestionarilor de active și a depozitarilor autorizați limitează concurența pe piața internă și de aceea ar trebui eliminate. 
(36) Fără a se aduce atingere dispozițiilor din dreptul social și din dreptul muncii la nivel național privind organizarea sistemelor de pensii, inclusiv afilierea obligatorie și dispozițiile rezultând din contractele colective de muncă, instituțiile ar trebui să aibă posibilitatea de a-și furniza serviciile în alte state membre; ar trebui să li se permită să accepte afilierea la sistem din partea unor întreprinderi cu sediul în alte state membre și să gestioneze sisteme de pensii cu membri din mai multe state membre; aceasta, în cele din urmă, ar putea duce la economii semnificative pentru aceste instituții, ar îmbunătăți competitivitatea sectorului la scară comunitară și ar facilita mobilitatea forței de muncă; toate acestea necesită recunoașterea reciprocă a normelor prudențiale; cu excepția cazului în care se prevede altfel, aplicarea corectă a acestor norme prudențiale trebuie supravegheată de către autoritățile competente din statele membre de origine.

(37) Exercitarea dreptului unei instituții dintr-un stat membru de a gestiona un sistem de pensii ocupaționale contractat în alt stat membru ar trebui să respecte în totalitate dispozițiile în vigoare ale legislației sociale și a muncii din statul membru gazdă în ceea ce privește aspectele relevante pentru pensiile ocupaționale, ca de exemplu definirea și plata pensiilor și condițiile pentru transferabilitatea drepturilor de pensie.

(38) Dacă un sistem este supus unui regim de restricționare a activelor și angajamentelor, dispozițiile prezentei directive se aplică individual sistemului respectiv.

(39) Din motive de supraveghere, este important să se prevadă cooperarea între autoritățile competente din statele membre și între acele autorități și Comisie pentru alte scopuri; pentru a-și îndeplini atribuțiile și a contribui la punerea în aplicare în mod uniform și la termen a prezentei directive, autoritățile competente ar trebui să procedeze la schimburile de informații necesare pentru aplicarea directivei; Comisia și-a exprimat intenția de a institui un comitet al autorităților de supraveghere pentru a încuraja cooperarea, coordonarea și schimburile de opinii între autoritățile naționale competente și pentru a promova punerea în aplicare a prezentei directive în mod uniform.
(40) Deoarece obiectivul acțiunii propuse, acela de a crea un cadru legal comunitar care să reglementeze instituțiile pentru furnizarea de pensii ocupaționale, nu poate fi realizat pe deplin de către statele membre și, date fiind dimensiunea și efectele acțiunii, poate fi mai bine realizat de către Comunitate, Comunitatea poate adopta măsuri, în conformitate cu principiul subsidiarității prevăzut la articolul 5 din tratat; în conformitate cu principiul proporționalității prevăzut în respectivul articol, prezenta directivă nu depășește ceea ce este necesar pentru a atinge acel obiectiv,

4. PRECIZĂRI REFERITOARE LA REGLEMETĂRI PRIVIND PENSIILE DIN PILONUL II ÎN UNELE STATE MEMBRE ALE UNIUNII EUROPENE  
Austria
Cadrul legal

- Legea federală privind sistemele de pensii în întreprinderi (1990);
- Legea privind fondurile de pensii (1990);
- Legea privind provizioanele la bilanţ (2002).
Administrarea pilonului II de pensii se realizează de către Ministerul federal al finanţelor şi de Autoritatea pentru piaţa financiară.
Iniţiatorii pilonului II au fost angajaţi din toate domeniile de activitate şi angajatorii, conform prevederilor contractelor colective de muncă, care au fost semnate de comitetele patronale ale întreprinderilor şi sindicate.   
Domeniul de aplicare

- salariaţii din sectorul privat pot participa la toate sistemele de pensii;

- persoanele care desfăşoară activităţi independente pot contribui la acest fond de pensii dacă sunt angajaţi cu carte de muncă şi au semnat un acord cu un fond de pensii;
- funcţionarii şi angajaţii din sectorul public pot să contribuie la un fond de pensii.
Tipuri de fonduri de pensie ocupaţională
- fonduri de pensii pentru cel puţin 1.000 de angajaţi din una sau mai multe întreprinderi. Crearea unor fonduri de pensii este supusă autorizării de către Ministerul de Finanţe;

- poliţele de asigurare de viaţă individuale încheiate de o societate pentru angajaţi. Compania de asigurări trebuie să fie acreditată de către Ministerul Finanţelor;
- provizioane
 - nu este necesară obţinerea unei acreditări;

- fondul de sprijin - nu este necesară obţinerea unei acreditări.

Gestionarea fondurilor

- fondurile de pensii sunt gestionate de persoane morale, independente, care sunt numite de administratorii întreprinderilor/companiilor, sub îndrumarea unui consiliu de supraveghere;

- sistemul poliţelor de asigurări de viaţă este implementat de o societate de asigurări acreditată;
- provizioanele sunt gestionate de angajator;

- fondurile de sprijin sunt gestionate de persoane morale, independente, care sunt numite de angajator.

Surse de finanţare
- fondurile de pensii şi asigurările de viaţă sunt finanţate prin contribuţiile voluntare ale angajaţilor. Totalul contribuţiilor angajatului nu poate depăşi suma contribuţiilor angajatorului;
- pentru schemele legate de provizioane şi fondurile de sprijin, contribuţia angajatului este interzisă;

Cotizaţiile depuse de angajator sunt obligatorii pentru toate fondurile, fiind de cel puţin 1,53% din salariul angajatului. Această valoare este stabilită prin lege pentru toate tipurile de pensii din pilonul II, cu excepţia fondului de sprijin, unde suma alocată este în funcţie de valoarea activelor societăţii. Fondul de sprijin are la bază un sistem special de prefinanţare, cu criterii asemănătoare sistemului de pensii de stat.

Salariatul intră în drepturi imediat pentru sumele proprii depuse, iar pentru contribuţiile depuse de angajator acest lucru se realizează după o perioadă de maxim 5 ani. Situaţia este similară şi pentru sumele depuse pentru primele de asigurare şi provizioane, din partea angajatorului. Toate aceste sume depuse pot fi transferate la noua societate unde îşi va desfăşura activitatea angajatul, dacă a cotizat o perioadă mai mare de 5 ani sau pot fi obţinute sub forma unor drepturi lunare de la vechiul angajator. Fondurile de sprijin nu pot fi transferate.

Calculul dreptului de pensie

- fondurile de pensii deschise cu cotizaţii definite. Legea interzice o contribuţie de înlocuire-ţintă de peste 80% din ultimul salariu al angajatului.
- asigurări de viaţă cu cotizaţii definite;

- provizioane - se aplică aceleaşi reguli de calcul ca în cazul fondurilor de pensii;

Tratament social şi fiscal
Cotizaţiile la sistemele de pensii sunt deductibile. 
Toate sumele obţinute de angajat sunt impozitate, cu excepţia celor din fondul de sprijin, care sunt impozitate la angajator. 
BELGIA
Legea referitoare la pensiile complementare din 29 aprilie 2003, numită si legea Vandenbroucke,  reglementează domeniul pensiilor profesionale în Belgia. Legea a încercat să modernizeze vechiul sistem de pensii profesionale, introducând avantajele pensiilor finanţate prin capitalizare – responsabilizarea lucrătorilor, legătura directă dintre cotizare şi pensie, etc. Legea cuprinde condiţiile elaborării unui plan de pensii, modul de participare al lucrătorilor, reglementarea pensiilor, condiţiile de afiliere, tipurile de contribuţii şi modalităţile de vărsare a acestora, modul de garantare a randamentului acestor pensii, condiţiile de ieşire din acest sistem. Legea prevede aspectele sociale şi fiscale referitoare la pensiile complementare şi modul de implicare al angajatorilor.

Condiţiile de afiliere menţionează că lucrătorii se pot integra într-un plan de pensii complementare, având dreptul să refuze acest demers. Planul de pensii complementare se elaborează  în funcţie de salariu şi de durata carierei profesionale. Nici o modificare a planului nu poate diminua nivelul pensiei stabilite iniţial. Fişa de pensii individuală este comunicată anual titularului. Pensia nu poate fi acordată înainte de împlinirea vârstei de 60 de ani, iar livrarea ei se poate face, la cerere, sub formă de rentă. În situaţia ieşirii de sub incidenţa planului de pensie, rezervele pot fi mutate în alt fond de pensii dintr-un sector prevăzut de lege. Decretul de aplicare a legii
 precizează regulile de finanţare şi de gestionare ale acestor fonduri. 

BULGARIA
Cadrul legal

- Reforma Codului de asigurări sociale obligatorii (1999);

- Legea privind pensia suplimentară facultativă (1999).
Pilonul II de pensii este obligatoriu din anul 2002. Este finanţat din contribuţii definite ale angajatului sau cotizaţii în conturi individuale, acestea reprezentând 5%, respectiv 8,05% din salariul brut.
Persoanele care pot beneficia de o pensie ocupaţională sunt în general persoanele care au meserii cu grad ridicat de risc.
Există o garanţie minimă relativă de performanţă. Rata minimă de rentabilitate obligatorie pentru pilonul II este egală cu cea mai mică valoare dintre: 
• media randamentelor minus trei puncte procentuale şi

• 60% din rata de rentabilitate medie anuală a tuturor fondurilor de pensii pe ultimii 2 ani. 

Rata minimă de rentabilitate e separată pentru fondurile universale faţă de cele ocupaţionale.
Plasamentele activelor se realizează astfel:

- minim 50%, în instrumente emise sau garantate de către stat;

- maxim 20%, direct în acţiuni;

- maxim 30%, în obligaţiuni ipotecare;

- maxim 20%, în străinătate.
DANEMARCA

Cadrul legal

- Legea privind pensiile complementare (2004);

- Legea privind pensiile sociale (2005);

- Legea privind pensiile parţiale (2005).

Organizarea administrativă 
Principala instituţie în domeniu este Autoritatea de supraveghere financiară a societăţilor de asigurare şi fondurilor de pensii, care îşi desfăşoară activitatea în cadrul Ministerului Afacerilor Economice şi Industrie.

Iniţiatorii schemelor de pensii din pilonul II sunt reprezentanţi ai angajatorilor şi angajaţilor, precum şi liberii-profesionişti.   
Domeniul de aplicare

Pilonul II se aplică angajaţilor din sectorul privat şi public (cu excepţia funcţionarilor pentru care există reglementări speciale, încă din anul 1919), precum şi liber-profesioniştilor.

Tipuri de planuri

- Fondul sectorial de pensii prin capitalizare: participarea este obligatorie pentru toţi angajaţii, în baza convenţiei colective privind crearea fondului respectiv.
- Fondurile de pensii ale întreprinderilor: aceste fonduri sunt posibile numai în absenţa unui fond sectorial. În acest caz, fondul poate fi înfiinţat la propunerea a cel puţin 50 de angajaţi, participarea acestora fiind obligatorie. Pot exista limite de vârstă minimă şi maximă pentru a intra în acest fond (25-30 ani, respectiv 55-60 ani). Crearea fondului este condiţionată de aprobarea obţinută din partea Autorităţii de supraveghere financiară.

Pe lângă aceste fonduri, angajaţii pot încheia poliţe de asigurări de viaţă. În general, fondurile de pensii cu capital instituţional sunt organizate pe principiul societăţilor non-profit, iar fondurile de pensii gestionate de societăţi de asigurare de viaţă sunt organizate pe principiul societăţilor comerciale.  
Surse de finanţare 

Planurile sunt finanţate din contribuţiile angajatorilor şi angajaţilor. Contribuţia angajatului reprezintă un procent cuprins între 5% şi 15% din cuantumul salariului, circa 1/3 din valoarea contribuţiei, iar contribuţia angajatorului reprezintă circa 2/3 din valoarea contribuţiei.

Gestionarea activelor
Responsabilitatea pentru strategia de investiţii aparţine Consiliului de Administraţie al fondurilor. Cel puţin 30% din activele totale sunt investite în investiţii cu risc scăzut.
Calculul drepturilor de pensie

Salariatul intră în drepturi imediat pentru sumele proprii depuse, iar pentru contribuţiile depuse de angajator acest lucru se realizează după o perioadă de maxim 5 ani. Situaţia este similară şi pentru sumele depuse pentru primele de asigurare. Aceste drepturi pot fi răscumpărate de către societatea de asigurare în cazul angajaţilor care au mai puţin de 30 de ani şi au mai puţin de 5 ani de vechime în sistemul respectiv.
Condiţiile de acordare
Toate fondurile de pensii din pilonul II sunt sisteme cu contribuţii definite.

Pensiile pot fi plătite în sistem de rentă viageră, cu vărsarea integrală a capitalului acumulat sau în sistem combinat.

Tratamentul social şi fiscal

- contribuţia depusă de angajat este deductibilă, dar este impozitată cu 8%, această sumă fiind inclusă în categoria „cotizaţii de muncă”, fiind vărsată într-un cont privind riscul de şomaj şi pensionarea anticipată;
- contribuţia angajatorului nu este considerată un avantaj de natură salarială, nefiind impozitată.
- veniturile din plasamente sunt impozitate cu 15%, iar veniturile obţinute din contribuţii sunt supuse unei taxe forfetare de 40%. 
FINLANDA


Cadrul legal

- Legea privind societăţile de asigurare a pensiilor (1997);
- Legea privind asigurarea persoanelor în vârstă (1992);
- Legile privind pensiile persoanelor care desfăşoară activităţi independente (1969 şi 1985);

- Legea privind pensiile angajaţilor (1961).
Organizare administrativă

· Autoritatea de supraveghere a asigurărilor - controlează companiile de asigurări de pensii, fondurile de pensii, instituţiile de pensii şi alte entităţi din sectorul asigurărilor. Acest organism a fost creat în 1999 şi este ataşat Ministerului afacerilor sociale şi sănătăţii;
· Ministerului afacerilor sociale şi sănătăţii - autorizează înfiinţarea companiilor de asigurări şi stabileşte contribuţiile angajaţilor şi angajatorilor;
· Oficiul pensiilor - gestionează repartizarea şi se asigură de plata contribuţiilor.
Domeniul de aplicare: toţi salariaţii şi liber-profesioniştii cu vârsta între 14 şi 65 de ani au obligaţia de a adera la un sistem privat de pensii obligatorii.

Tipuri de sisteme

· salariaţii: angajatorii au obligaţia de a stabili un sistem de pensii obligatorii la care să adere toţi angajaţii, prin contracte cu companii de asigurări sau înfiinţarea de fonduri/fundaţii de pensii. Dacă la sistem aderă cel puţin 300 de angajaţi, atunci trebuie încheiate contracte cu o companie de asigurări de pensii;
· persoanele care desfăşoară activităţi independente: planurile de pensionare trebuie să fie stabilite cu o companie de asigurări de pensii sau cu un fond de pensii. Contribuţiile voluntare către alte sisteme nu sunt permise.

Cadrul instituţional

· toate instituţiile de pensii (fie companii de asigurări, fie fonduri) trebuie să fie înfiinţate ca persoane juridice fără legătură cu angajatorul. O parte din pensii vor fi finanţate din capitalizare, restul prin distribuţie;
· sistemele asigurărilor – sunt stabilite prin contracte cu companiile de asigurări de pensii specializate, care trebuie să aibă un capital minim de 5 milioane euro;
· sistemul fondurilor de pensii: sunt stabilite prin contract cu entităţi legale independente fondate de: un grup de angajatori, o asociaţie, o societate în comandită simplă sau un organism în legătură cu acestea.

Sursa de finanţare

· Contribuţiile angajaţilor: în toate sistemele, acestea se ridică la 4,6% din salariu; 
· Pentru persoanele care desfăşoară activităţi independente - 21,6% (16,05% în primii patru ani de muncă) la un venit mai mic de 89.771,41 euro/an;
· Contribuţiile angajatorilor: în toate sistemele, se ridică la 16,8% din salariu în funcţie de numărul de salariaţi ai societăţii (16,8% pentru mai puţin de 50 de angajaţi şi 10,83-21,1% pentru mai mult de 50 de salariaţi, în funcţie de vârsta angajatului);
· Sistemul pensiilor pentru agricultori, liber-profesionişti şi marinari: statul finanţează pensiile persoanelor care au beneficiat de alocaţii pentru creşterea copilului (până la 3 ani) şi pentru studii (cu diplomă sau calificare) pentru maxim 5 ani.
Metode de finanţare: pentru toate sistemele – 30% din capitalizare, 70% prin distribuire.
Gestionarea activelor

· sistemul asigurărilor: de către compania de asigurări de pensii. Consiliul de administraţie al companiei trebuie să elaboreze o strategie de gestionare a activelor, inclusiv o situaţie actualizată a activelor, pe baza angajamentelor luate de instituţia de pensii;
· fonduri/fundaţii de pensii: consiliile lor de administraţie trebuie să elaboreze o strategie de gestionare a activelor, inclusiv o situaţie actualizată a activelor, pe baza angajamentelor luate de instituţia de pensii. Deşi gestionarea activelor ar trebui să revină managerilor din afara instituţiei, consiliului de administraţie îi revine responsabilitatea finală;
· toate sistemele: echilibrul de schimb valutar stipulează că un maxim de 20% din pasiv poate fi convertit în active de altă monedă.  Rata de rentabilitate a investiţiei trebuie să fie cel puţin egală cu 4,25% (cifre în 2003).

Calculul drepturilor de pensionare

Portabilitate/transferabilitate: în toate sistemele, drepturile dobândite sunt integral portabile. Nu există transfer de active între instituţia de pensii a fostului angajator şi a celui nou. Instituţia la care au aderat angajaţii înainte de ieşirea la pensie le plăteşte în totalitate pensia cuvenită, chiar dacă aceştia sunt afiliaţi şi la alte instituţii de pensionare, de-a lungul vechimii în muncă. Drepturile de pensionare sunt prezervate dacă angajatul se pensionează temporar sau definitiv înainte de a împlini vârsta legală de pensionare. Aceste drepturi dobândite sunt indexate cu 20% din indicele preţurilor de consum şi 80% din evoluţia salariilor (de la 1 ianuarie 2005).
Condiţii pentru intrarea în drepturi: în toate sistemele, asiguraţii pot ieşi la pensie anticipat la 60 de ani, iar la 65 de ani (vârsta legală de pensionare) valoarea pensiei va fi recalculată. De la 1 ianuarie 2005, vârsta de pensionare se situează între 63 şi 68 de ani. Pensia anticipată este posibilă începând cu 62 de ani, iar pensia amânată începând cu 68 de ani. O pensionare progresivă este posibilă şi dă dreptul la plata unei părţi din pensie începând cu 58 de ani pentru persoanele care au avut un program de lucru săptămânal redus (16-28 ore, pentru un salariu de 35-70% din venitul pentru program normal), care au lucrat cu normă întreagă 12 din ultimele 18 luni şi care au contribuit cel puţin 5 din ultimii 15 ani.

Formula de calcul a pensiei

În toate sistemele există pensii determinate. De la 1 ianuarie 2005, rata de creştere a pensiilor aferente veniturilor se bazează pe venituri anuale: 1,5% pentru persoanele în vârstă de 18-52 ani; 1,9% pentru 53-62 ani; 4,5% pentru 63-68 ani. Pentru persoanele care încă lucrează, atât pentu angajaţi, cât şi pentru şomeri, rata de creştere corespunde cu 1,5% din venituri. Pensia este redusă cu 0,6% lunar  până la împlinirea vârstei de 63 de ani şi creşte cu 0,4% lunar pentru fiecare lună lucrată suplimentar după 68 ani. Creşterea pensiilor nu trebuie să depăşească 60% din venituri, iar sumele sunt plătite sub formă de rentă viageră (plata în capitalizare nu este permisă).

Indexarea pensiilor: în toate sistemele, toate pensiile sunt indexate la indicele preţurilor de consum (20%) şi evoluţia salariilor (80%).

FRANŢA
Cadrul legal
  - Codul Securităţii Sociale (1985), CSS - modificat de numeroase legi, din care cele mai importante sunt:

· Legea din 22 iulie 1993;
· Legea din 21 august 2003.
După 1945, când s-a constituit sistemul de securitate socială, prin Legea din 13 septembrie 1947, s-a pus problema existenţei unui regim de asigurare de pensii menit să acopere întreaga populaţie. Existenţa anterioară a unor pensii pentru sectorul public şi pentru cel privat a dus la manifestarea unor rezerve faţă de înfiinţarea unui regim unic. Această situaţie specifică Franţei a dus la constituirea unui sistem de pensii bazat pe categorii socio-profesionale (existente încă din 1670). Aceasta explică existenţa unor regimuri speciale în sectorul public.
Tentativa de a armoniza regimul general de pensii şi cu cel al pensiilor specifice funcţiei publice a fost dificilă întrucât, în cadrul diferitelor regimuri, salariul mediu era diferit, iar rata de cotizare era uniformă. Fiecare regim avea propriile sale reguli de funcţionare şi o istorie particulară. 

În Franţa, aceste tipuri de pensii sunt reglementate de Codul pensiilor civile şi ale militarilor în retragere, Codul pensiilor militare de invaliditate şi a victimelor de război. Partea legislativă a Codului pensiilor civile şi ale militarilor în retragere menţionează dispoziţiile referitoare la regimul general al pensiilor acestor categorii profesionale. Articolul 1 defineşte pensia şi precizează că mărimea ei este stabilită în funcţie de nivelul, durata şi natura serviciilor îndeplinite, garantând că la sfârşitul carierei, beneficiarul va avea condiţiile materiale de existenţă în raport cu demnitatea funcţiei sale. Codul reglementează acordarea pensiilor funcţionarilor civili, magistraţilor, militarilor, soţilor şi copiilor supravieţuitori.

Pensia funcţionarilor publici variază în funcţie de vechimea acestora în sistem, astfel încât un funcţionar cu vechime de peste 15 ani beneficiază de pensii acordate de Serviciul Pensiilor de Stat, de Regimul Adiţional al Funcţiei Publice. 

Funcţionarii cu vechime sub 15 ani au o pensie de bază din regimul general al securităţii sociale – CNAV, o pensie complementară acordată prin intermediul IRCANTEC şi un supliment care derivă din regimul adiţional al funcţiei publice – RAFP.
Din motive istorice şi sociale, în Franţa coexistă aşadar regimul general de pensii cu regimurile speciale. Pentru cei care nu au drept la o pensie proprie şi nu au nivel minim de trai, a fost creat în 1956  Fondul Naţional de Solidaritate şi s-a asigurat minimum pentru bătrâneţe, ce garantează, pentru orice persoană cu vârsta de peste 65 ani, oricare ar fi fost venitul şi cotizarea, o pensie minimă (finanţată din impozite).
Noul context demografic şi financiar a impus reforma sistemului de pensii, astfel încât să poată fi asigurată viabilitatea acestuia. Un moment important în asigurarea sistemului de pensii francez a fost apariţia Fondului de rezervă (FSV), creat prin Legea finanţării securităţii sociale din 1999, propunea acumularea unei rezerve financiare de 152 miliarde euro până în 2020, rezervă care va intra în funcţiune în perioada 2020-2040. Fondul este girat de stat. În Codul securităţii sociale, Partea legislativă, Titlul 3 referitor la finanţare, se menţionează existenţa Fondului de solidaritate pentru bătrâneţe, fond public de stat cu caracter administrativ, a Fondului de rezervă pentru pensii, aflat sub tutela statului. 

În anul 2000, s-a creat Consiliul orientării pensionarilor, prin Decretul din 10 mai 2000.

Sistemul de asigurare socială obligatorie acoperă salariaţii cu pensii determinate în funcţie de venit, de cotizaţii şi de durata de afiliere. Sistemul este împărţit în funcţie de sectorul de activitate, existând trei categorii de regimuri de pensii:

· regimurile obligatorii ale salariaţilor din sectorul privat (70,67% în 2006) care au două nivele: primul nivel este reglementat de lege, al doilea nivel fiind constituit din regimuri complementare, reglementate prin acorduri naţionale şi interprofesionale;

· regimuri obligatorii pentru agricultori şi profesiuni liberale (9,8% din lucrători);

· regimuri speciale, care acoperă funcţionarii şi salariaţii din întreprinderile publice (19,53% din lucrători) care au pensie unică (fără distincţie între pensia de bază şi pensia complementară). Din 2003, s-a înfiinţat un regim adiţional obligatoriu. Regimurile speciale cuprind regimuri de pensii ce acoperă categorii particulare ale salariaţilor din sectorul public sau para-public (SNCF, clerici, notari, lucrători la stat, la Operă, la Banca Naţională etc.).

După anii '70, criza economică şi îmbătrânirea populaţiei au schimbat contextul evoluţiei sistemului de pensii. Reforma sistemului de pensii, începută în 1993 şi continuată în 2003, a îmbunătăţit viabilitatea sistemului pe termen lung, prelungind perioada de asigurare cerută pentru obţinerea unei pensii complete (numărul de ani va creşte în funcţie de viitoarea creştere a speranţei de viaţă) şi a promovat rămânerea în câmpul muncii cât mai mult timp.
Legea din 22 iulie 1993 a reformat regimul general şi regimurile aliniate. Ea a vizat: durata de cotizare (pentru o pensie completă, de la 37,5 la 40 ani); salariul mediu de referinţă (raportat la ultimii 25 ani); revalorizarea anuală a pensiei, în funcţie de indicele preţurilor de consum; crearea Fondului de solidaritate pentru bătrâneţe (finanţat din impozite) din care s-a plătit prestaţia minimă de bătrâneţe, majorarea pensiei pentru copii sau soţ în îngrijire, validarea perioadelor de serviciu naţional sau şomaj.
Reforma din 2003 s-a realizat prin adoptarea Legii din 21 august 2003, aplicată de la 1 ianuarie 2004, care se referă la ansamblul  regimurilor (în afara celor speciale). Ea a prevăzut:

· pentru funcţionari, creşterea progresivă a duratei de cotizare (în funcţie de evoluţia speranţei de viaţă), pentru obţinerea unei pensii complete (40 ani sau 160 trimestre, în 2008). După 2009, va creşte cu un trimestru pe an, până în 2012;

· s-a adăugat tuturor salariaţilor la perioada de contribuţie până la trei ani de studii; 

· s-a introdus un sistem de subcote şi supracote - persoanelor cu vârsta de peste 60 ani şi peste 40 de ani de cotizare se majorează pensia cu 3% pentru fiecare an suplimentar;

· introducerea dispozitivului economisire/pensie;

· dreptul la informare individuală a salariatului referitoare la pensionare;

· s-a oferit posibilitatea manifestării libertăţii individuale şi supleţei sistemului de pensionare, în cunoştiinţă de cauză;

· la pensionarea anticipată s-a aplicat un "coeficient de anticipare" şi un mecanism de tip "vârsta pivot", care permite progresivitatea până în anul 2020.

În perioada 1945-1975 s-a constituit sistemul repartiţiei, iar timp de 30 de ani a fost generalizată pensia complementară (bazată pe principiul capitalizării). Una din problemele fundamentale a fost aceea de a reforma regimul de bază prin introducerea unui regim complementar obligatoriu de pensii pentru cei care lucrau în domeniul activităţilor artizanale, industriale şi comerciale şi modernizarea regimului de bază prin includerea în sistemul de pensii a pensiilor celor din profesiile liberale şi pensiilor agricole. Legea din 22 iulie 1993 a stabilit ca regimurile complementare ale salariaţilor din sectorul privat (ARRCO şi AGIIRC) să fie girate paritar de reprezentanţii salariaţilor şi ai angajatorilor. Reforma din 1993 a prevăzut ca regimul general de pensii să fie girat de CNATV, regimul general al salariaţilor agricoli să fie girat de MSA, regimul de bază al artizanilor de CANCAVA, iar regimul de bază al celor din industrie, comerţ, să fie girat de ORGANIC.

În Codul securităţii sociale, Cartea 6, Titlul 2, capitolul 5, se face referire la regimul complementar obligatoriu al asigurărilor pentru bătrâneţe al profesioniştilor din domeniul activităţii artizanale, din industrie şi comerţ care asigură achiziţionarea şi vărsarea unei pensii exprimate în puncte. Cotizaţiile sunt stabilite în funcţie de venitul profesional (L 131-6) şi sunt recuperate în aceleaşi forme şi condiţii ca şi cele din regimul de bază. Cartea 7, Titlul 1 se referă la regimurile speciale de securitate socială: funcţionarii de stat, magistraţii, militarii. 

Partea reglementară a Codului securităţii sociale, Cartea 9, Titlul 2, capitolul 2, sunt prezentate dispoziţiile referitoare la instituţiile care se ocupă de gestionarea  pensiilor complementare şi la federaţiile formate de unele din aceste instituţii. În articolul R 922-1 se precizează aceste instituţii au la bază o convenţie sau un acord colectiv, semnate între organizaţii ale angajatorilor şi ale sindicatelor angajaţilor şi instituţia respectivă. Conform Decretului nr. 2004-965 din 9 septembrie 2004, autorizarea funcţionării unei instituţii care răspunde de pensiile complementare revine Ministerului securităţii sociale. Propunerea de înfiinţare a unei astfel de instituţii trebuie să fie însoţită de un studiu de impact care să prezinte consecinţele creării acestei instituţii asupra echilibrului economic şi financiar al sistemului de pensii. Instituţia trebuie să reprezinte cel puţin 5000 de membri şi se înfiinţează prin Ordonanţă guvernamentală. Fuziunea mai multor instituţii care gestionează pensii complementare se poate face fie prin regruparea lor în cadrul unei noi instituţii, fie în cadrul unei instituţii deja existente, agreate. Instituţiile sunt administrate de un consiliu de administraţie, compus în mod paritar din reprezentanţi ai membrilor (aderenţi şi participanţi), care funcţionează conform unui statut.

Regulamentul federaţiilor fixează principiile relaţiilor dintre instituţii şi regulile comune pe care acestea trebuie să le respecte. Adunarea generală sau comisia paritară a federaţiei este instanţa reprezentativă a aderenţilor şi a participanţilor, iar reprezentanţii sunt fie aleşi, fie desemnaţi, într-o proporţie fixată de statut. În art. R 922-50 – R 922-53 se fac precizări referitoare la controlul exercitat asupra instituţiilor pentru pensii complementare de către federaţii, iar articolele R 922-54 şi R 922-59 se referă la controlul realizat de către comisarii de conturi asupra federaţiilor.

Articolul R 922-61 menţionează dreptul celui care a aderat şi a celui care participă de a fi informat în legătură cu statutul, regulamentele, rezultatele contabile obţinute în urma a 3 exerciţii contabile, documente ce pot fi puse la dispoziţie, în copie. Conform art. R 922-62, ministrul securităţii sociale va primi de la federaţie procesele verbale ale consiliilor de administraţie, documentele supuse dezbaterii adunărilor generale sau comisiilor paritare, rapoartele de activitate, circularele emise de federaţii, sancţiunile aplicate.

Pentru salariaţii din sistemul privat, sistemul de pensii este constituit pe 2 paliere: regimul general, pe de o parte, şi regimurile obligatorii complementare, de cealaltă parte. Astfel încât, dacă rata de înlocuire a regimului general este de 50%, pensia asigurată de regimurile complementare permite asigurarea unei rate de înlocuire finală de 84% din salariu, în medie. În domeniul profesiilor liberale, pensia de bază este girată de Casa naţională de asigurări pentru bătrâneţe a profesiilor liberale (CNAVPL) care integrează, sub forma unei organizări de tip federativ, 12 sectoare profesionale ce reprezintă profesiile enumerate în art. L 622-5 al Codului securităţii sociale. Cotizaţia anuală de bază implică o parte forfetară şi una proporţională (1,4% din veniturile profesionale nesalariale).

GERMANIA

Cadrul legal

- Legea privind reformarea sistemelor de pensii de securitate socială şi încurajarea dezvoltării fondurilor de pensii (2001);
- Legea privind supravegherea sistemului de asigurări (1992);
- Legea privind sistemele de pensii ocupaţionale (1974).

Organizare administrativă

Autoritatea de supraveghere a serviciilor financiare (BaFin)

Iniţiatorii sistemelor: un angajator sau grupuri de angajatori pot - prin acord colectiv pe ramură, acord de întreprindere, acord individual între angajator şi salariat (inclus sau nu în contractul de muncă) sau prin decizia unilaterală a angajatorului - să stabilească, în mod voluntar, un sistem de pensii ocupaţionale. 

Domeniu de aplicare:

· toţi salariaţii din sectorul public şi sectorul privat, cu excepţia funcţionarilor care nu au dreptul la o pensie suplimentară

· persoanele care desfăşoară activităţi independente nu intră în acest domeniu de aplicare, dar se poate constitui o pensie suplimentară prin contract individual cu societăţile în cauză.

Tipuri de pensii

Există cinci variante:

· dispoziţie în bilanţul contabil al societăţii - la iniţiativa angajatorului; aceasta nu este supravegheată de stat

· utilizarea directă a asigurării - încheiată de angajator cu o companie de asigurări de viaţă, pe numele unuia sau mai multor angajaţi, cu acordul  autorităţii de supraveghere (BaFin)

· instituţiile de pensii: la iniţiativa unui angajator sau a unui grup de angajatori, planurile pot fi create prin înfiinţarea sau aderarea la o instituţie de pensii, al cărei statut juridic este acelaşi cu cel al unei companii de asigurari de viaţă.

· fondurile de pensii: la iniţiativa unui angajator sau a unui grup de angajatori, planurile pot fi create, începând cu anul 2002, prin înfiinţarea sau aderarea la un fond de pensii, cu avizul Autorităţii de supraveghere. Spre deosebire de instituţiile de pensii, fondurile de pensii nu oferă garanţii de asigurare şi nu sunt supuse la aceleaşi constrângeri bugetare.

· fondurile de susţinere: un angajator sau un grup de angajatori pot face scheme de pensii prin crearea unui fond de susţinere, fond care nu este supus exigenţelor legale sau controlului de stat. Anumite drepturi sunt acum acordate beneficiarilor, pe baza principiilor stabilite de Codul Muncii.

Cadrul instituţional

· dispoziţia în bilanţul contabil al societăţii: gestionat direct de către angajator;
· recurgerea la asigurare: gestionat de compania de asigurare de viaţă;
· instituţiile şi fondurile de pensii: persoane juridice independente de societatea respectivă, care trebuie să fie înfiinţate ca societăţi pe acţiuni sau ca asociaţii de asigurări mutuale şi care gestionează ele însele perceperea şi vărsământul contribuţiilor şi plăţilor;
· fonduri de susţinere: persoane juridice independente de societatea respectivă, în general înfiinţate ca asociaţii sau societăţi cu răspundere limitată şi care gestionează administrarea contribuţiilor şi plăţilor.

Sursa de finanţare

- contribuţii ale angajaţilor: nu există, de fapt, contribuţii ale salariaţilor. Începând cu anul 2002,salariaţii dintr-o schemă de securitate socială de bază pot să solicite să cotizeze un maxim de 4% din salariul lor, respectiv minim 178,50 €/an;
- contribuţii ale angajatorului: aceste contribuţii sau alocaţii prevăzute în bilanţul contabil al societăţii depind de regulile sistemului luat în considerare.

Metode de finanţare

Capitalizarea, exceptând dispoziţiile bilanţului contabil al societăţii, care sunt finanţate printr-un fond special.
Gestiunea activului

· dispoziţii în bilanţul societăţii: planurile de active fac parte din bilanţul angajatorului şi nu se aplică regulile de investiţii

· asigurare directă: activele sunt gestionate de compania de asigurări de viaţă

· instituţiile de pensii: activele sunt gestionate de casa de pensii, care este supusă aceloraşi restricţii în materie de investiţii, ca şi companiile de asigurări

· fondurile de pensii: active gestionate de fondurile de pensii

· fonduri de susţinere: active gestionate de fondurile de susţinere.

Calculul drepturilor la pensionare

Condiţii pentru intrarea în drepturi: drepturile dobândite în schimbul contribuţiilor salariaţilor sunt disponibile imediat. Drepturile dobândite în schimbul contribuţiilor angajatorului plătite de la 1 ianuarie 2002 sunt disponibile salariaţilor de peste 30 ani şi care au cel puţin 5 ani de cotizare.

Portabilitate/transferabilitate

· instituţiile de pensii, fondurile de pensii şi fondurile de susţinere: portabilitate deplină între societăţi din cadrul aceluiaşi palier profesional;
· toate pensiile, cu excepţia fondului de susţinere: până la ieşirea la pensie, drepturile sau capitalul acumulat poate fi conservat de vechiul angajator sau transferat în cel al noului angajator, dar acesta din urmă nu este obligat să accepte;
· fondurile de susţinere: drepturile nu sunt transferabile.
Condiţii de acordare

Sunt fonduri care stabilesc diferit vârsta de pensionare, dar, în general, aceasta este de 65 ani pentru bărbaţi şi femei. Planurile trebuie să ofere posibilitatea de pensionare anticipată pentru acei salariaţi care îndeplinesc condiţiile de lichidare a pensiei lor de bază înainte de împlinirea vârstei de 65 ani.

Formula pentru calcularea contribuţiilor
Nu există nicio prevedere legală cu privire la o formulă care urmează a fi aplicată şi la nivelul de pensie garantat. Asigurările directe, instituţiile de pensii şi fondurile de pensii sunt planuri de beneficii determinate sau planuri de contribuţii determinate.

Indexarea pensiilor

- Sumele plătite în schimbul contribuţiilor angajaţilor trebuie să fie ajustate anual cu 1%, cu excepţia instituţiilor de asigurare directă şi de pensii, caz în care pensiile sunt întotdeauna indexate cu profitul obţinut pe activele financiare destinate plăţii beneficiilor către pensionari

- pentru beneficiile care nu sunt realizate din contribuţii salariale: contribuţii detrminate – nu există obligaţia indexării; beneficii determinate – angajatorul are obligaţia de a indexa pensiile o dată la 3 ani, în funcţie de situaţia economică a societăţii şi de profiturile realizate (în afara asigurărilor directe, caselor de pensii şi planurilor care prevăd o indexare anuală de 1%). Sunt exceptate de la această obligaţie societăţile a căror situaţie financiară nu mai permite plata beneficiilor.

MAREA BRITANIE

Cadrul legal

- Legea cu privire la reforma sistemului de pensii (1999); 

- Legea pensiilor (1993);

- Legea privind securitatea socială (1990).

Organizarea administrativă

- Administraţia fiscală;

- Autoritatea pentru reglementarea sistemelor de pensii profesionale (OPRA); 

- Structuri de mediere a problemelor legate de pensionare; 

- Autoritatea serviciilor financiare (FSA).
Domeniul de aplicare 

Toţi angajaţii din sectorul public şi privat, care realizează venituri peste nivelul venitului minim. Rezidenţii care desfăşoară activităţi independente şi şomerii pot fi încadraţi în această categorie pe bază de voluntariat.

Tipuri de planuri

Planurile de pensie profesională, suplimentară pot avea următoarele forme: 
- planuri neagreate, constituite fără aprobarea Administraţiei fiscale pentru economii, pensii şi planuri de acţiune. Nu pot înlocui calitatea de membru în cadrul unui fond din pilonul II; 

- planurile impozitate, care trebuie să fie stabilite în temeiul Legii privind impozitarea corporaţiilor (1988) şi să fie aprobate de Administraţia fiscală pentru economii, pensii şi planuri de acţiune;

- planurile exonerate, care sunt aplicate angajaţilor din sectorul privat care au primit din partea Administraţiei fiscale un statut care permite scutirea de impozite atunci când beneficiile plătite nu depăşesc o valoare maximă prevăzută, iar nivelul de provizioane nu este excesivă. Astfel de planuri sunt similare fondurilor cu contribuţii definite; 
- planurile sectorului public, care funcţionează pe acelaşi principiu cu cele exonerate;

- planurile privind pensiile complementare, în care angajaţii plătesc o contribuţie suplimentară voluntară. Potrivit legii, suma maximă care poate fi depusă este de maxim 15% din venitul anual al angajatului;
- fondul personal de pensii. Aceste servicii sunt oferite de instituţiile financiare (bănci, companii de asigurare) şi funcţionează pe baza contribuţiilor definite.   

Surse de finanţare


- contribuţii ale angajaţilor

Sistemele complementare de pensii private pot fi contributive sau non-contributive, fiind reglementate tipurile de angajamente (nivelul contribuţiilor definite, cel al contribuţiilor suplimentare etc.).

În cazul fondului personal de pensii, angajaţii pot contribui cu până la un anumit procent din venitul lor, fiind limitat la 3.600 de lire sterline/an sau la un anumit procent în funcţie de vârsta asiguratului.
- contribuţiile angajatorului 

Pentru a beneficia de o scutire, angajatorul trebuie să contribuie la planul de pensie complementară cu cel puţin 10% din totalul contribuţiilor.
În cazul fondului personal de pensii, contribuţiile angajatorului nu sunt obligatorii şi sunt destul de rare. Cu toate acestea, în cazul în care angajatorul are obligaţia de a crea o pensie părţilor interesate, acesta trebuie să plătească o contribuţie de cel puţin 3% din salariu (caz în care se poate cere participarea egală a angajatului).
- alte surse de finanţare 

Pentru sistemul complementar de pensii există situaţia în care angajatorii şi angajaţii plătesc contribuţii cu taxe reduse la Fondul Naţional de Asigurări. Pentru fondul personal de pensii, Administraţia Fiscală sprijină finanţarea parţială prin punerea în aplicare a reducerile fiscale şi reducerii ratei contribuţiei angajatului, în funcţie de vârsta asiguratului, la sfârşitul fiecărui an.
Metodele de finanţare

Sistemul privat de pensii complementare şi fondul personal de pensii se finanţează prin capitalizare.

Gestionarea activelor

- autoadministrare sau investirea în fonduri gestionate de către instituţiile financiare autorizate prin Legea privind serviciile şi pieţele financiare;

- administrarea de către o societate care oferă beneficii.

Pentru fondurile personale de pensii, membrii acestui fond pot alege instituţia care să gestioneze activele.

Condiţiile de acordare

Salariatul intră în drepturi automat după 2 ani de la intrarea în fond. În cazul în care angajatul pleacă de la companie înainte de îndeplinirea termenului, contribuţiile îi sunt rambursate. Acest lucru se realizează fără impozitarea sumelor cuvenite în cazul planului de depunere definită şi cu impozitarea a 20% din sumă, în cazul cotizaţiilor definite. Rambursarea trebuie să fie, de asemenea, însoţită de reînscrierea în pilonul II, cu plata primei contribuţii echivalente, care poate fi dedusă din rambursarea contribuţiilor. 

În cazul fondurilor personale de pensii, salariatul intră în drepturi automat.
Calculul drepturilor de pensie
Nivelul minim de depunere pentru obţinerea de pensie complementară este de 1/80 din câştigurile angajatului pentru fiecare an de muncă, care să fie plătite de la vârsta de 65 de ani, perioada de cotizare fiind de 25 de ani. Pentru cei cu contribuţii determinate, pensia nu trebuie să depăşească 2/3 din salariul final. 

În cazul fondurilor de pensii personale: 25% din pensie este plătită de la vârsta de 50 la vârsta de 75 de ani, sub forma unei rente viagere.
Pensiile private complementare nu sunt impozitate.
Polonia

Cadrul legal

- Legea privind organizarea şi funcţionarea fondurilor de pensie (1999);
- Legea privind sistemul de asigurări sociale (1998);

- Legea privind pensiile din fondurile de asigurări sociale.

Organizare administrativă

- Ministerul Muncii şi Afacerilor Sociale

- Comisia de supraveghere a asigurărilor şi a fondurilor de pensii.

Cadrul de aplicare

Asiguraţii născuţi înainte de 31 decembrie 1948 rămân în sistemul clasic de asigurări. Asiguraţii născuţi între 1 ianuarie 1949 şi 31 decembrie 1968 pot opta pentru noul sistem sau pot rămâne în cel clasic. Asiguraţii născuţi după data de 31 decembrie 1968 sunt automat afiliaţi noului sistem de pensii private şi cotizează simultan şi la primul şi la alt doilea pilon de pensii.

Sisteme de pensii
Toate persoanele care au asigurări de bătrîneţe sunt obligate să se afilieze şi la un fond de pensii private deschis, având libertatea să aleagă la care fond se vor afilia.

Cadrul instituţional

Fonduri de pensii deschise: sunt entităţi juridice independente, create şi girate de o societate generală de fonduri de pensii. Înainte, fiecare societate de fonduri de pensii putea crea şi gira un singur fond, dar, începând cu anul 2004, fiecare astfel de societate poate crea şi gira două astfel de fonduri. Pentru crearea unui fond de pensii este necesară obţinerea autorizării Comisiei de Supraveghere a Asigurărilor şi Fondurilor de Pensii.

Sursa de finanţare

- cotizaţii ale salariaţilor
Fondurile de pensii deschise: cotizaţiile salariale reprezintă jumătate din totalul cotizaţiilor (7,3% din salariul brut). Cei care desfăşoară activităţi independente îşi plătesc singuri cotizaţiile.

- cotizaţii ale patronatelor
Fondurile de pensii deschise: cotizaţiile patronatelor reprezintă jumătate din totalul cotizaţiilor.

- alte surse de finanţare nu există.
Metode de finanţare

Capitalizarea în conturi individuale.
Gestionarea activului

Fondurile de pensii deschise: fiecare societate de fonduri de pensii poate crea şi gira un fond de pensie deschis (două începând din anul 2004). Consiliul fondului de pensii deschis se preocupă de investiţiile realizate de fond.  
Calculul dreptului de pensie

Asiguraţii au posibilitatea de a alege la care fond de pensii deschis se afiliază. Afilierea nu depinde de angajator iar capitalul acumulat poate fi transferat către un alt fond de pensii. Asiguraţii pot alege să se afilieze unui alt fond de pensii în orice moment doresc. 
Vârsta de pensionare pentru al doilea pilon de pensii este identică cu cea prevăzută de lege pentru primul pilon. Vârsta de pensionare este de minim 60 de ani pentru femei şi minim 65 de ani pentru bărbaţi. După împlinirea acestei vârste minime de pensionare, asiguratul poate alege singur momentul ieşirii la pensie, ţinând cont de faptul că, cu cât amână mai mult momentul ieşirii la pensie, cu atât pensia va fi mai mare. 

Fondurile de pensii deschise: cu cotizaţii definite. Membrii acestora trebuie să cumpere o rentă viageră în momentul ieşirii la pensie, dar furnizorii acestei rente nu au fost încă stabiliţi prin lege. Primele contribuţii conform acestui nou sistem vor fi plătite începând cu anul 2009.

Anuităţile trebuiesc indexate periodic, indexarea trebuind să atingă minim nivelul inflaţiei.

Tratament social şi fiscal

- Tratamentul social şi fiscal al cotizaţiilor salariale - sunt deductibile;
- Tratamentul social şi fiscal al contribuţiilor patronale - sunt deductibile;
- Tratamentul social şi fiscal al veniturilor din plasamente - nu sunt impozabile;
- Tratamentul social şi fiscal al contribuţiilor - sunt impozitate.
Garanţia minimă relativă de performanţă a pilonului II - rata minimă de rentabilitate 

este egală  cu cea mai mică valoare dintre:

• media randamentelor pieţei pe ultimii trei ani minus patru puncte procentuale şi 

• 50% din rata de rentabilitate medie ponderată anuală a tuturor fondurilor de pensii pe ultimii 3 ani.

Rezervele administratorului trebuie să acopere potenţiale deficite:
• dacă administratorul intră în faliment sunt folosite resursele fondului naţional de garantare;
• sumele ce nu pot fi acoperite de acest fond sunt plătite de trezoreria statului.

PORTUGALIA

Cadrul legal

- Legea-cadru privind securitatea socială nr 32/2002;

- Decretul-lege nr 475/99 privind fondurile de pensii şi protecţia drepturilor;

- Decretul-lege nr 94-B/98 privind stabilirea şi controlul societăţilor de asigurări şi protecţia drepturilor.
Organizarea administrativă

Institutul Asigurărilor din Portugalia (ISP) – autorizează crearea de companii ale fondurilor de pensii, companii de asigurări şi fonduri de pensii, deschise sau închise, controlează respectarea de către acestea a legislaţiei în vigoare

Iniţiatorii sistemelor de pensii
Un angajator sau un grup de angajatori poate înfiinţa un sistem de pensii profesionale complementare, pe bază de voluntariat, pentru salariaţii lor. Regimul poate fi rezultatul negocierilor între angajator şi reprezentanţii salariaţilor la nivel de întreprindere. Sistemele sectoriale de pensii pot fi bazate pe pe un acord colectiv între sindicate şi asociaţiile angajatorilor. Asociaţiile profesionale ale lucrătorilor independenţi pot, pe bază de voluntariat, să stabilească un sistem de pensii pentru membrii lor.

Domeniul de aplicare

Toate salariile din sectorul public şi din sectorul privat. Regulile pentru a putea beneficia de un tratament fiscal favorabil cer ca sistemele de pensii din pilonul II să acopere toţi salariaţii angajaţi cu contract permanent după o perioadă probatorie de 6 luni. Salariaţii cu contracte pe perioadă determinată (cel puţin două luni) pot fi excluşi din această acoperire. În cea mai mare parte a sistemelor de pensii, una dintre cerinţe este vârsta minimă de 21 de ani. Orice discriminare între bărbaţi şi femei este interzisă.  Asociaţiile lucrătorilor independenţi pot stabili pentru aceştia un sistem de pensii complementare pe bază de voluntariat. Lucrătorii independenţi pot, de asemenea, să fie cuprinşi, cu titlu individual, într-un fond de pensii.

Sistemele de pensii

Pentru toate sistemele existente - crearea acestora nu este supusă niciunei aprobări iar afilierea este voluntară. Sistemele de pensii complementare pot fi în egală măsură create atât prin intermediul fondurilor de pensii cât şi prin contracte cu companiile de asigurări.  În primul caz, iniţiatorul sistemului are de ales între stabilirea unui fond de pensii închis, iar în al doilea caz de aderarea la un fond de pensii deschis, respectiv la sistemul asigurărilor directe.

Fondurile de pensii închise – pot fi stabilite la iniţiativa unui angajator, a unui grup de angajatori sau prin acorduri colective între sindicate şi asociaţiile de angajatori. Un fond de pensii închis cuprinde doar activele regimului respectiv şi depinde de un singur iniţiator. Dacă mai mulţi angajatori iniţiază un sistem de pensii prin intermediul aceluiaşi fond de pensii închis, aceştia trebuie să se constituie în asociaţie sau  într-o entitate economică. Se consideră că angjatorii sunt regrupaţi în aceeaşi entitate economică atunci când aparţin aceluiaşi grup financiar şi că sunt constituiţi în asociaţie atunci când aparţin aceleiaşi organizaţii patronale. Fondurile de pensii private trebuie să fie stabilite pe baza unui contract constitutiv între iniţiatorul sistemului şi o companie de fonduri de pensii sau o companie de asigurări de viaţă.

Fondurile de pensii deschise – pot fi constituite prin afilierea salariaţilor la un fond de pensii deschis, înfiinţat de către o companie de fonduri de pensii sau o companie de asigurări de viaţă. 

Asigurările directe – pot fi înfiinţate prin contracte de asigurare cu o companie de asigurări de viaţă.

Cadrul instituţional

Fondurile de pensii închise sau deschise – sunt patrimonii autonome lipsite de personalitate juridică, care sunt administrate de către companiile de fonduri de pensii sau de companiile de asigurări de viaţă. Companiile de fonduri de pensii trebuie să aibă ca unic scop administrarea acestor fonduri şi trebuie să fie conduse de un consiliu de administraţie şi de o adunare generală. 

Asigurările directe - administrarea cotizaţiilor şi contribuţiilor ca şi investiţiile planurilor de active sunt efectuate de către companiile de asigurări de viaţă, care sunt companii cu răspundere limitată. 

Surse de finanţare

Cotizaţiile salariale

Nu există reglementări legale. Cotizaţiile salariale depind de reglementările fiecărui sistem în parte. Multe dintre acestea sunt necontributive.

Cotizaţiile patronale

Nu există reglementări legale. Cotizaţiile patronale depind de de reglementările fiecărui sistem în parte. În sistemul cu cotizaţii definite, acestea reprezintă, în general, circa 3% din salariu, în timp ce în sistemul cu contribuţii definite, cotizaţiile depind de solvabilitate. 

Nu există alte surse de finanţare.
Gestionarea activelor

Fondurile de pensii închise şi deschise – fondurile activelor sunt gestionate de administratorii fondurilor de pensii care astfel sunt responsabili de gestionarea cotizaţiilor şi contribuţiilor. Fondurile activelor nu pot fi investite în titluri necotate la solicitarea iniţiatorului sistemului de pensii sau a companiilor direct interesate de aceste investiţii. 

O rată minimă de rentabilitate poate fi garantată printr-un contract de gestionare în cazul fondurilor de pensii închise, sau prin reguli de gestionare în cazul fondurilor de pensii deschise.

Asigurările directe – activele sunt gestionate de către o companie de asigurări de viaţă  care astfel este responsabilă de gestionarea cotizaţiilor şi contribuţiilor. Limite clar precizate se aplică investiţiilor de active care acoperă cheltuielile companiilor de asigurări de viaţă.

Calculul drepturilor de pensie

Nu există reglementări în acest sens. Investiţiile depind de regulile aplicate în cadrul sistemului respectiv de pensii şi sunt limitate la câteva sectoare (spre exemplu bănci şi asigurări). Dacă nu mai sunt angajaţi şi cotizaţiile nu au fost investite, afiliaţii la un sistem contributiv au dreptul la o rambursare funcţie de cotizaţie respectivă, care le va fi plătită în momentul împlinirii vârstei de pensionare. Acestora li se pot rambursa cotizaţiile în orice moment în caz de şomaj de lungă durată, de boală gravă sau de incapacitate permanentă de muncă. Rambursarea se poate face într-o singură tranşă sau în mai multe.

Portabilitate/tranferabilitate

Nu există reglementări legale. Portabilitatea este posibilă în sistemele de pensii sectoriale potrivit prevederilor acordurilor colective. Până la ieşirea la pensie şi dacă portabilitatea nu este posibilă, drepturile dobândite se reportează. Nu există nicio obligaţie legală de a revaloriza drepturile reportate.

Condiţii de intrare în drepturile de pensie

Cerinţa fundamentală pentru un tratament fiscal favorabil este plata contribuţiilor.

În multe sisteme de pensii au fost egalizate vârsta de pensionare pentru bărbaţi şi femei (65 de ani). Pensionarea anticipată este posibilă după împlinirea vârstei de 55 de ani, atât pentru bărbaţi, cât şi pentru femei, pensia fiind diminuată corespunzător. 
Formule de calcul a contribuţiilor
Toate sistemele de pensii sunt fie cu cotizaţii definite, cu contribuţii definite sau în sistem mixt. Regimurile profesionale complementare cu contribuţii definite sunt în general integrate în sistemul de securitate socială, prestaţia pentru acesta fiind dedusă din suma pensiei complementare. Suma totală a pensiei vizate (de ex: suma totală a pensiei de securitate socială şi a pensiei complementare) este în general 80% din ultimul salariu. Contribuţiile ajung al 10-20% din ultimul salariu. Ultimul salariu corespunde în general totalului salariului fix, fără prime şi comisioane, din ultimul an de activitate. Durata asigurării maxime este de 40 de ani. 
Taxa anuală de pensie este în general de 2% în sistemele integrate şi 0,5% în cele neintegrate. Contribuţiile sunt vărsate, în general, sub formă de pensii. Capitalul total acumulat face obiectul unei plăţi unice sub formă de capital  în cazul în care pensia lunară este mai mică de o treime din salariu minim pe ţară şi dacă gestionarul fondurilor de pensii, angajatorul şi beneficiarul acceptă. 

Indexarea pensiilor

Nu există reglementări legale. Creşterea sumei pensiilor este făcută discreţionar de către iniţiatorul sistemului, dar cel mai frecvent este indexată în raport cu evoluţia salariilor. 

SLOVACIA

Cadrul legal

- Legea privind stabilirea sistemelor de pensii complementare (1996);
- Legea privind extinderea categoriilor de persoane care fac obiectul unui plan de pensie suplimentară (2000).

Pilonul II, lansat în anul 2005, este obligatoriu pentru noii intraţi în câmpul muncii în perioada 1 iulie 2006 şi 31 decembrie 2007 şi opţional pentru ultimii intraţi în câmpul muncii. Este finanţat din contribuţii definite ale angajatului sau cotizaţii în conturi individuale - 9%, respectiv 18% din salariul brut al angajatului.
Administratorii fondului de pensii trebuie sa ofere trei fonduri cu diferite categorii de risc şi să strângă cel puţin 50.000 de membrii în 18 luni.
Rata minimă de rentabilitate este egală cu cea mai mică valoare dintre:

• pentru un fond conservator: 90% din randamentul mediu al pieţei (24 luni) şi randamentul mediu minus 1punct procentual;

• pentru un fond echilibrat: 70% din randamentul mediu (24 luni) şi randamentul mediu minus 3 puncte procentuale;

• pentru un fond de creştere: 50% din randamentul mediu (24 luni) şi randamentul mediu minus 5 puncte procentuale.
Din anul 2009, administratorul fondului trebuie să aibă un cont separat de garanţii pentru fiecare fond. Diferenţa de randament negativ (relativ la activele nete) trebuie acoperită de administrator, la fiecare 6 luni. Dacă se înregistrează un randament pozitiv, administratorul poate percepe 5,6% din profitul fondului. Statul garantează 100% din activele existente în contul de pensie.
SPANIA

Cadrul legal

- Decretul regal din anul 1999;

- Decretul regal din anul 2002 pentru consolidarea Legii privind sistemele şi fondurile de pensii (1987).

Listen
Read phonetically
Organizarea administrativă

Direcţia generală a asigurărilor şi fondurilor de pensii, subordonată Ministerului Economiei, controlează sistemele şi fondurile de pensii, companiile de asigurări şi organismele de administrare ale fondurilor de pensii

Iniţiatorii sistemelor de pensii

· angajaţii, prin convenţii colective şi pe bază de voluntariat;

· asociaţiile, sindicatele şi confederaţiile profesionale pot, de asemenea, să creeze sisteme complementare  voluntare de pensii pentru membrii sau asociaţii lor;

· instituţiile financiare pot crea fonduri de pensii individuale pentru salariaţi, lucrători independenţi şi şomeri.
Domeniul de aplicare

Casele de pensii profesionale – pentru salariaţii din sectorul privat. Între diferitele categorii de salariaţi pot exista diferenţe de contribuţii, dar acestea trebuie să se bazeze pe criterii obiective, fiind interzisă discriminarea.
Sistemele de pensii asociative – pentru persoane aflate într-o asociaţie sau într-un sindicat.
Casele de pensii individuale – create de organisme financiare independente pentru salariaţi, liber-profesionişti sau şomeri.
Sisteme de pensii

Sisteme complementare

· sisteme de pensii profesionale - pot fi create pe baza unui acord colectiv între salariaţi şi angajatori sau de un grup de angajaţi dacă fiecare dintre acestea cuprinde cel puţin 250 salariaţi sau dacă aparţin aceluiaşi domeniu de activitate;

· sisteme de pensii asociative - pot fi create de către asociaţii, sindicate sau federaţii ale lucrătorilor pentru membrii lor;

· fonduri de pensii individuale - salariaţii, lucrătorii independenţi sau şomerii pot adera în nume individual la unul din fondurile de pensii create de către o instituţie financiară.

Cadrul instituţional

O comisie de control, cu reprezentare paritară, ai cărui membri sunt aleşi odată la 4 ani, este instituită pentru fiecare sistem de pensii. Sistemul de pensii trebuie stabilite prin intermediul fondurilor de pensii independente, a căror creare depinde de aprobarea primită din partea Ministerului Economiei

Surse de finanţare

Cotizaţii salariale

· sistemul de pensii profesionale - cotizaţiile salariaţilor cu vârsta de până la 52 de ani nu pot depăşi .8000 euro/an (plafonul este de 9.250 euro la 53 de ani şi crescut progresiv ulterior pentru a atinge un maxim de 24.250 euro la 65 de ani). Aceste limite cuprind toate cotizaţiile vărsate la un fond de pensie individuală.

Cotizaţii patronale

· sistemul de pensii profesionale - cotizaţiile patronale nu pot depăşi 8.000 de euro/an pentru salariaţii de până la 52 de ani (şi 9.250 euro pentru cei cu vârsta de 53 de ani, acest plafon fiind crescut ulterior pentru a atinge un maxim de 24.250 euro la 65 de ani).
Nu există alte surse de finanţare.
Metode de finanţare

Sistemul de pensii profesionale - capitalizare.
Gestionarea activelor

Sistemul de pensii profesionale – administratorii fondurilor (organisme de gestionare a fondurilor de pensii sau  a companiilor de asigurări) pot gestiona activele sau pot delega gestionarea către un gestionar de active agreat, potrivit legislaţiei în vigoare. Fondurile activelor trebuie investite respectând principiile de securitate, de rentabilitate, de diversitate şi de lichidităţi suficiente.

Calculul drepturilor de pensie

Condiţii de achiziţionare

· sistemul de pensii profesionale – cotizaţiile salariale şi patronale sunt investite imediat.
Portabilitate/transferabilitate

· sistemul de pensii profesionale – până la începerea pensiei, beneficiile realizate şi capitalul acumulat pot fi conservate la fostul loc de muncă dacă acest lucru este prevăzut legal sau pot fi transferate în cadrul sistemului de pensie al noului angajator sau al oricărui alt sistem, ales de către respectivul beneficiar. Drepturile realizate trebuie revalorizate.
Condiţii de intrare în drepturile de pensie

· sistemul de pensii profesionale – vârsta de pensionare este aceeaşi ca şi în cazul regimurilor de bază (65 de ani). Pensionarea anticipată este posibilă dacă se îndeplinesc cumulativ condiţiile ieşirii la pensie anticipată în regimul de bază.
Formule de calcul a contribuţiilor
 Toate sistemele de pensii profesionale se bazează pe contribuţii definite, pe cotizaţii definite sau pe un sistem mixt. Sistemul de pensii creat de un grup de angajatori se poate baza pe cotizaţii definite. Acestea pot fi sau nu integrate în regimul de bază. Beneficiile pot fi plătite sub formă de pensii, capital unic sau într-o formă combinată a celor două forme. 
Indexarea pensiilor

Sistemele de pensii profesionale – comisia de control a sistemelor de pensii este cea care decide în manieră discreţionară ajustarea pensiilor

SUEDIA


Cadrul legal


- Legea privind asigurările private (1982);

- Legea privind protecţia pensiilor (1967).

Organizare administrativă

Principala structură în domeniu supravegherii pensiilor din pilonul II este Autoritatea de control financiar.
Iniţiatorii schemelor: un angajator sau un grup de angajatori pot crea un plan suplimentar de pensii ocupaţionale pentru angajaţii lor. Quasi-totalitatea acestor planuri rezultă din negocieri la nivel naţional între reprezentanţi ai salariaţilor şi angajatori.

Domeniul de aplicare

· ITP şi ITPK: toţi angajaţii din sectorul privat care au împlinit vârsta de 18 ani. Contribuţiile pentru pensia de vârstă şi cea de urmaş încep o dată cu împlinirea vârstei de 21 de ani.

· SAF-LO: toţi salariaţii din sectorul privat născuţi după 1 ianuarie 1932 cu vârsta peste 21 de ani

· Alte sisteme: două sisteme separate pentru sectorul public au fost create, de asemenea, prin acord colectiv

· În niciun sistem nu este obligatorie contribuţia salariaţilor care lucrează mai puţin de 16 ore pe săptămână (40% din timpul integral). Persoanele care desfăşoară activităţi independentei pot deveni membre ale planurilor de economii individuale propuse de bănci sau de societăţile de investiţii.

Tipuri de sisteme

· ITP – sistem de contribuţii determinate pentru pensie de vârstă, de invaliditate şi de urmaş. Stabilirea acestora este responsabilitatea fiecărui angajator şi se poate realiza prin: contracte cu o companie de asigurări; stabilirea unei acoperiri directe de către societate; înfiinţarea unui fond de pensii.

· ITPK – sistem care completează ITP şi care se bazează pe cotizaţii determinate; membrii sistemului ITP trebuie să fie şi membri ai ITPK

· STP şi SAF-LO – sistemul STP cu pensii fixe a fost rezervat tuturor lucrătorilor născuţi după 1 ianuarie 1932; a fost înlocuit în 1999 de sistemul SAF-LO bazat pe cotizaţii fixe.

· Alte sisteme – marea majoritate a sistemelor create de angajatori în afara acordurilor colective intră în cadrul ITP, ITPK sau SAF-LO şi furnizează aceleaşi pensii.

Cadrul instituţional 

· ITP: în cazul sistemelor garantate, poliţa de asigurare trebuie să fie contractată cu un fond mutual de asigurare „Alecta”. Dacă sistemul este stabilit prin acoperirea direct de către societate, angajatorul trebuie să se înregistreze la Institutul de înregistrare a pensiilor, fondat şi administrat de SAF şi PTK

· ITPK: stabilit prin contract cu societatea mutuală „Alecta” sau orice altă companie de asigurări aleasă de angajat
· SAF-LO: stabilit prin contract cu o companie de asigurări aleasă de asigurat
Sursa de finanţare

· Cotizaţii salariale: nu există

· Contribuţii ale angajatorului: ITP – taxele diferă semnificativ în funcţie de vârsta salariatului, nivelul de salariu şi nivelul drepturilor dobândite; ITPK – 2% din salariu; SAF-LO – 3,5% din salariu

· Nu există alte surse de finanţare

Metode de finanţare

· ITP: capitalizarea depunerilor societăţii

· ITPK: capitalizare

· SAF-LO: capitalizare

Gestionarea activelor:

· ITP: planurile activelor sunt gestionate prin „Alecta” sau printr-o fundaţie de pensii, după cum sistemul a fost ales pe baza unui contract de asigurare sau prin crearea unui fond de pensii

· ITPK: dacă angajaţii au ales o altă companie de asigurări decât Alecta, pot decide să lase gestionarea fondurilor la Alecta, cu o rată a dobânzii garantată, sau pot investi activele în noul fond. Alegerea nu priveşte decât investiţiile viitoare; activele deja acumulate vor rămâne în cadrul companiei selectate anterior.

· SAF-LO: planurile activelor sunt gestionate de compania aleasă de angajat.

Calculul drepturilor de pensionare

Condiţii de dobândire: dobândirea drepturilor este integrală şi imediată

Portabilitate/transferabilitate: în toate sistemele, există deplină portabilitate atunci când angajatul schimbă angajatorul, dar rămâne în cadrul aceleiaşi categorii de muncă, cu condiţia să fi cotizat suficient de-a lungul timpului în cadrul acelui sistem. În acest caz, drepturile sale sunt conservate şi indexate până la atingerea vârstei de pensionare.

· ITP: activele nu sunt transferate după schimbarea angajatoruluidacă salariatul rămâne în acelaşi sistem. La pensionare, pensiile vor putea fi acordate de instituţii diferite (dar în acelaşi sistem ITP)

· ITPK: angajaţii pot schimba compania de asigurări chiar dacă nu-şi schimbă angajatorul. Activele nu sunt transferate la schimbarea companiei, astfel încât o persoană poate avea active la mai multe companii în acelaşi timp

· SAF-LO: angajaţii pot schimba compania de asigurări o dată pe an chiar dacă nu-şi schimbă angajatorul. Activele nu sunt transferate la schimbarea companiei, astfel încât o persoană poate avea active la mai multe companii în acelaşi timp

Condiţii de intrare în drepturi: Vârsta de pensionare este de 65 de ani pentru bărbaţi şi femei. În cepând cu această vârstă nu există niciun fel de limită pentru a intra în drepturile de pensionare.Pensionarea anticipată este permisă, în general, dar valoarea de încasat este micşorată.

Formula de calcul

· ITP: sume fixe. Sumele sunt integrate în contribuţiile sociale prin aplicarea impozitelor diferite potrivit nivelului salariului (armonizare indirectă). O pensie completă este acordată după 30 de ani de muncă. Sumele sunt reduse proporţional, în cazul în care durata asigurării este mai mică

· ITPK: cotizaţii determinate. Capitalul acumulat este plătit pentru o anumită perioadă. Capitalul este, în general, plătit pentru 5 ani între 65 şi 70 ani, dar plata efectivă poate începe mai devreme (ultima se va efectua la cel mai târziu 70 ani) şi extinsă la o perioadă mai ăndelungată.

· SAF-LO: contribuţii determinate. Capitalul acumulat este transformat în rentă viageră.
Indexarea pensiilor:

· ITP: în cazul sistemelor implementate în contractele de asigurare, consiliul de administraţie al Alecta decide anual acordarea unei indexări cel puţin egală cu indexarea preţurilor de consum. În cazul acoperirii direct de către societate sau de fondul de pensii, angajatorul sau consiliul de administraţie al fondului decid indexarea pensiilor.

· ITPK: dacă activele sunt gestionate de Alecta, pensiile se indexează anual corespunzăror ratei inflaţiei. În cazul altor companii de asigurări, indexarea pensiilor depinde de performanţele companiilor

· SAF-LO: indexarea pensiilor depinde de performanţele companiilor de asigurări.

Ungaria

Cadrul legal

- Legea LXXXII privind stabilirea şi cadrul instituţional al sistemelor fondurilor private (1997);
- Decretul Guvernamental 169/1997, privind fondurile de garanţie;
- Decretul Guvernamental 171/1007 privind activităţile economice ale fondurilor de pensii şi investirea fondurilor de active;
- Legea CXVII, care reglementează tratamentul fiscal al cotizaţiilor şi contribuţiilor penstru pensie (1995);
- Legea XCVI, care încadrează şi supervizează activitatea companiilor de asigurări (1995).

Organizare administrativă

- Autoritatea de Supraveghere Financiară din Ungaria.
Cadrul de aplicare 

Afilierea este obligatorie pentru toţi salariaţii şi liber-profesioniştii care au cel puţin 42 de ani şi au intrat pe piaţa muncii după data de 30 iunie 1998. Toţi cei care au început să muncească înainte de această dată au putut alege, până la data de 31 august 1999, între a rămâne în vechiul sistem de pensii sau a se înscrie în noul sistem mixt.
Obligaţia de afiliere a fost suspendată pentru toate persoanele care au intrat în câmpul muncii în anul 2002 şi care puteau să aleagă între a se înscrie doar la primul palier sau la ambele paliere, dar a fost reinstituită începând cu data de 1 ianuarie 2003, în condiţii identice cu cele iniţiale.

Sisteme de pensii 

Fiecare persoană asigurată trebuie să se afilieze la un fond de pensie obligatoriu, entitate juridică independentă creată de către angajatori (individual sau colectiv), de către asociaţii profesionale (separat, împreună sau cu camerele de comerţ), de către organizaţiile sindicale ale salariaţilor (separat, împreună sau cu grupurile menţionate anterior), sau de către autorităţile administrative regionale. Aceste sisteme de pensii presupun cotizaţii definite şi care se acumulează în conturi individuale. Fondurile de pensii pot îmbrăca forma fondurilor deschise pentru oricine sau limitate la anumite categorii de persoane, ambele tipuri de fonduri fiind supuse aceloraşi reglementări legislative, cu singura diferenţă că, în cazul celei de a doua categorii, participarea este limitată. Orice persoană eligibilă pentru ambele fonduri poate să aleagă liber la care dintre ele se va afilia, fără ca angajatorul să poată influenţa decizia acesteia. Angajatorii şi salariaţii au de asemenea, posibilitatea de a cotiza în plus, voluntar, până la limita a 4% din salariul brut.

Cadrul instituţional 

Fonduri de pensii obligatorii: sunt entităţi independente, în proprietatea membrilor lor. Pot îmbrăca forma legală a asociaţiilor mutuale. Un fond de pensie trebuie să aibă cel puţin 25.000 de membri, dacă aceştia îşi plătesc singuri contribuţiile pentru obţinerea de plăţi eşalonate în rate sau cel puţin 2.000 de membri dacă anuităţile sunt plătite de către o companie de asigurări. Nu există un capital minim impus iar principalul corp decizional este adunarea generală (în care prevalează principiul: un om, un vot).

Surse de finanţare

- cotizaţii ale salariaţilor: 8% din salariul brut (începând din 1 ianuarie 2004), în limita unui plafon egal cu de două ori salariul mediu lunar. Acest plafon a fost de 530 euro la 1 ianuarie 2003. La aceasta se adaugă existenţa unei contribuţii suplimentare opţionale de maxim 2%.

- cotizaţii ale patronatelor: nu sunt cerute astfel de cotizaţii.

- alte surse de finanţare: nu există.
Metode de finanţare

- capitalizarea în conturi individuale.
Gestionarea activului

Fondurile de pensii îşi pot administra singure activele sau pot încredinţa sarcina gestionării fondurilor, în totalitate sau parţial, unei companii de investiţii, unei instituţii financiare sau unui fond de investiţii. Fondurile de pensii care îşi administrează singure activele trebuie să creeze o rezervă de activitate proprie de minim 203000 euro (la valoarea euro din 2007) dacă administrează un fond de pensii mai mic de 8 miliarde de euro, şi de 1016000 euro, dacă administrează un fond de pensii mai mare de 8 miliare de euro. O prezentare a politicii de investiţii realizată trebuie întocmită anual şi aprobată de comitetul directorilor fondului. 
Calculul dreptului de pensie

Membrii unui fond de pensii pot decide oricând, după împlinirea unei durate de minim 6 luni de cotizaţie, să adere la un alt fond de pensii. În acest caz, fondul de pensii iniţial este îndreptăţit să reţină, în momentul efectuării viramentului contribuţiilor la noul fond de pensii ales, o sumă, cu titlu de onorariu, care nu poate depăşi 0,1% din suma transferată. 
Vârsta legală de pensionare era, în anul 2003, de 62 de ani pentru bărbaţi şi 59 de ani pentru femei (la fel ca cele din sistemul de securitate socială). Din anul 2003 vârsta de pensionare pentru femei creşte continuu şi ar trebui să ajungă la acelaşi nivel cu cea a bărbaţilor (62 de ani) în cursul anului 2009.
Formula de calcul

Sistemul cu cotizaţii definite. La momentul ieşirii la pensie, persoanele care au cotizat pentru o perioadă de minim 15 ani pot alege între a primi capitalul acumulat integral sau sub forma unei rente viagere. Pentru calculul anuităţilor datorate se va avea în vedere procentul de mortalitate mixt (unisex). Anuităţile pot fi plătite fie de fondul de pensii direct, fie prin intermediul unei companii de asigurări.

Indexarea pensiilor

La fel ca în cazul Pilonului I, anuităţile trebuiesc indexate ţinând cont de evoluţia preţurilor şi a salariilor, cei doi indici având pondere egală în calculul indexării.

Tratament social şi fiscal

- Tratamentul social şi fiscal al cotizaţiilor salariale - 25% din cotizaţii sunt deductibile.
- Tratamentul social şi fiscal al contribuţiilor patronale - nu există contribuţii ale patronatelor.
- Tratamentul social şi fiscal al veniturilor din plasamente - nu sunt impozabile.
- Tratamentul social şi fiscal al beneficiilor - 50% din acestea nu sunt impozabile. 

Fondurile de pensii din pilonul II nu au garanţii de performanţă, prezentând doar garanţii indirecte:

• Ungaria are un fond special de protecţie a acumulărilor de capital, finanţat prin contribuţii trimestriale obligatorii, cuprinse între 0,3 şi 0,5% din contribuţii;

• Fondul special protejează beneficiul total al pensionarilor şi capitalul acumulat al contribuabililor în caz de insolvenţă.

Ascultaţi

� “Pensii private în Europa centrală şi de est”, Comisia de supraveghere a sistemului de pensii private, Bucureşti, martie 2009


� EIRO, „Observatoire européen des relations industrielles”, 2004 


� http://www.eurofound.europa.eu/eiro/2004/04/study/tn0404101s.htm


� Anuitatea reprezintă o sumă de bani plătită anual, o anumită perioadă de timp de către o instituţie financiară pentru rambursarea unei sume de bani. Anuităţile pot fi anticipate (plătite la începutul perioadei: lună, trimestru, semestru, an) sau posticipate (plata are loc la sfârşitul perioadei respective). În cazul pensiilor din pilonul II gestionate de un fond de pensii, plăţile primite de participant reprezintă vărsăminte periodice (cu rată fixă sau variabilă), care sunt eşalonate în rate, de tipul rentei viagere sau plăţi unice. 


� În condiţii normale, pe o estimare efectuată înainte de declanşarea crizei financiare din 2008, o examinare a evoluţiei ratei rentabilităţii arată că mediana se situează în general între 2% şi 5% cu o fluctuaţie destul de mare. Un studiu al OECD pe date privind acţiunile şi obligaţiunile arată că pe durata a 25 ani mediana ratei rentabilităţii a fost de cca.8,4% pe an pentru un portofoliu echilibrat ponderat între acţiuni şi obligaţiuni. Calcule ale Comisiei UE au previzionat o rată comună a rentabilităţii în UE de 2,5% nivel net sau 3% nivel brut (0,5% comisioane de administrare). Evoluţia ratei de rentabilitate are implicaţii asupra ratei de înlocuire. Astfel, dacă se ia în calcul o perioadă de 40 ani de contribuţii de 10% din câştiguri pe an, cu proiecţii ale ratelor de mortalitate ale OECD până în 2040, cu 3,5% pe an rentabilitate a investiţiilor, rata de înlocuire ar fi de 34,4%. Dacă pe aceiaşi perioadă de 40 de ani rata rentabilităţii ar varia între 1,5% (10% cel mai rău caz) şi 5,3% (cel mai bun caz), atunci rata de înlocuire ar fi între 22,8% şi 52,2%.    


� Totalitatea calculelor şi estimărilor efectuate de către actuar pentru a confirma posibilitatea societăţii de asigurare sau a fondului de pensii de a-şi onora obligaţiile faţă de asiguraţii săi, respectiv faţă de membrii (beneficiarii) fondului.


� Ratele de rentabilitate depind de ciclul economic general dar şi de politicile de investiţii ale administratorilor, de alocarea activelor, respectiv structura portofoliilor investiţionale, ceea ce conduce  la echilibrul între rentabilitatea portofoliilor şi riscurile investiţionale.  


� http://www.csspp.ro/uploads/files/100708-comparatie-sisteme-de-pensii-private_3x5m.pdf


� Provizioanele sunt instrumente contabile de corelare a înregistrărilor scriptice cu realitatea economica faptică.


� http://www.ejustice.just.fgov.be/cgi/api2.pl?lg=fr&pd=2003-11-14&numac=2003023007

